DALAM KEADAAN BEGINI PUN, PEMIMPIN KITA MASIH MENGATAKAN TIADA KECURIAN
WANG 1MDB

Apa yang jelas dan nyata berikutan tindakan Jabatan Kehakiman AS melakukan penyitaan hartanah dan aset terbesar dalam sejarah negara itu ialah kerana mendapati adanya penyelewengan dan kecurian wang melibatkan dana 1MDB.
Kecurian wang yang dikesan oleh Jabatan Kehakiman AS ialah sebanyak AS$3.5 bilion atau RM14,000 juta. Hartanah dan aset yang mahu dibekukan dalam saman Jabatan Kehakiman ialah sebanyak AS$1 bilion atau RM4,000 juta.
Berdasarkan Laporan Audit 1MDB yang bocor dan masih diOSAkan serta Laporan PAC yang sudah dibentangkan, wang 1MDB yang tidak dapat dikesan atau tidak dapat disahkan ke mana perginya ialah sebanyak AS$7 bilion atau RM28,000 juta.
Dalam kenyataan Jabatan Kehakiman AS dab FBI, mereka juga berulangkali menyebut mengenai kecurian wang berkaitan 1MDB yang bukan saja digunakan untuk membeli hartanah dan aset, bahkan juga berhibur dan berjudi di kasino.
Sehari selepas Jabatan Kehakiman AS mengambil tindakan penyitaan itu, Singapura juga memaklumkan mereka telah membekukan aset bernilai RM710 juta berkaitan Jho Low susulan siasatan terhadap 1MDB serta aktiviti penggubahan wang haram.
Bersama penyitaan oleh Amerika dan Singapura serta jumlah keseluruhan wang 1MDB yang dipercayai hilang, bermakna banyak lagi yang masih lesap entah ke mana.
Berdasarkan tindakan kedua-dua negara itu, akal yang waras akan mengatakan wujud bukti yang sahih berkaitan kecurian, kehilangan atau penggelapan wang  melibatkan 1MDB.
Jika tidak, bagaimana pembelian harta, bangunan, kondo, jet, lukisan mahal, berhibur, berjudi dan sebagainya boleh dilakukan dan semuanya pula ada dalam rekod FBI dan Jabatan Kehakiman AS?
Malah dalam kenyataan Jabatan Kehakiman  AS, turut juga disebut ialah mengenai wang 1MDB sebanyak AS$731 juta atau kira-kira RM3,000 juta yang dimasukkan ke akaun peribadi Malaysian Official 1.
Masyarakat seluruh dunia yang menonton video Jabatan Kehakiman AS pasti juga turut percaya wujud salah laku, kecurian dan penggunahan wang haram melibatkan 1MDB dalam sebuah negara bernama Malaysia kononnya dibanggakan dengan Islam sederhananya.
Tetapi, apa reaksi pemimpin, menteri dan macai-macai UMNO yang selama ini selalu terjelir tekak menjerit mengatakan mereka berjuang untuk rakyat dan negara?
Apa pula kata Peguam Negara Malaysia?
Salleh Said Keruak mengatakan, 1MDB tidak pernah mengatakan wangnya hilang atau dicuri. Sebelum itu, beliau juga menyifatkan serangan berterusan terhadap 1MDB adalah bertujuan menjatuhkan sebuah kerajaan yang sah.
Abdul Rahman Dahlan terus cuba mempertahankan Perdana Menteri dengan mengatakan tiada nama Najib disebut dalam kenyataan Jabatan Kehakiman AS itu.
Ketua Penerangan UMNO, Annuar Musa disebalik mengucapkan selamat berjaya kepada pembangkang yang mengaitkan nama Najib dengan tindakan Jabatan Kehakiman itu, turut berusaha memesongkan pemikiran rakyat dengan mengatakan bahawa 1MDB tiada aset di Amerika.
Yang lain-lain pula, termasuk Pemuda UMNO mengatakan semua ini adalah percubaan mencabar kedaulatan negara, cuba menjatuhkan kerajaan serta menyamakan dengan serangan Amerika terhadap Iraq dahulu.
Peguam Negara Apandi Ali berkata, tiada bukti daripada sebarang siasatan yang dijalankan oleh mana-mana agensi penguatkuasaan menunjukkan terdapat wang 1MDB digelapkan.
Beliau yang berkuasa penuh menentukan pendakwaan serta pernah mengarahkan SPRM menghentikan siasatan sebelum ini menambah lagi bahawa tiada pertuduhan jenayah pernah diambil terhadap mana-mana individu atas kesalahan mencuri atau menggelapkan wang 1MDB.
Ketua Polis Negara, Khalid Abu Bakar enggan mengulas dengan alasan pihaknya tidak dimaklumkan berkaitan tindakan Jabatan Kehakiman AS itu.
Apakah kita sepatutnya ketawa atau menangis dengan semua reaksi mereka itu?
Bagaimana pemimpin kita, termasuk Peguam Negara kita masih mahu mengatakan tiada kecurian atau kehilangan wang berkaitan 1MDB sedangkan Amerika dan Singapura sudah menemui bukti-buktinya, manakala lima negara lain lagi sedang melakukan siasatan yang serupa?
Apakah mereka tidak meneliti atau rabun terhadap segala apa yang dilakukan oleh Amerika dan Singapura itu?
Mengapa, jika benar berjuang untuk rakyat, negara dan kebenaran, tidak ada satu pun daripada pemimpin UMNO dan kerajaan yang mendesak agar dibuka semula siasatan, ditubuhkan sebuah suruhanjaya bebas atau dilepaskan daripada OSA Laporan Audit 1MDB? (SH 22/07/2016).

0

0

votes
Article Rating
Kongsikan artikel ini


PENCERAHAN PEGUAM MENGENAI SAMAN SIVIL JABATAN KEHAKIMAN AS

Beberapa pemimpin UMNO nampaknya cuba meyakinkan rakyat atau barangkali juga percubaan mententeramkan diri sendiri bahawa tindakan penyitaan yang dilakukan oleh Jabatan Kehakiman AS terhadap hartanah dan aset yang dipercayai berkaitan kecurian wang 1MDB hanyalah saman sivil dan bukannya saman jenayah.
Mereka seolah-olah merasakan saman sivil itu bukanlah sesuatu yang perlu dirisaukan berbanding saman jenayah.
Najib Razak sendiri mengatakan tindakan Jabatan Kehakiman itu hanya saman sivil, bukan jenayah. Tetapi Najib bukan peguam.
Annuar Musa dan Salleh Said Keruak juga menafsirkan saman sivil itu tidak membimbangkan.
Menurut Annuar, “ini bukan saman jenayah, tapi hanya saman sivil yang kena melalui proses-proses tertentu.”
Kata Salleh pula, jika AS memilih untuk melakukan saman jenayah, maka beban untuk membuktikan kesalahan terletak di tangan pendakwa, tetapi dengan melakukan saman sivil, ia memindahkan beban membuktikan kesalahan daripada pendakwa kepada tertuduh.
Namun, Annuar dan Salleh juga bukan peguam. Tafsiran mereka mungkin sekadar syok sendiri atau untuk menggembirakan duka lara Najib.
Untuk tujuan pencerahan bersama, apa kata kita fahami dan hayati tulisan Muhammad Faiz Fadzil, seorang peguam berkaitan perkara saman sivil tersebut.
Tulisan ini dipetik daripada laman Facebook miliknya dan moga bermanfaat kepada kita semua. (SH 22/07/2016)
TINDAKAN “CIVIL FORFEITURE” OLEH DOJ (DEPARTMENT OF JUSTICE) USA ADALAH PROSEDUR  KES JENAYAH
Ramai yang terkeliru dan dikelirukan dengan perkataan sivil dan jenayah dalam isu tindakan Department of Justice (DOJ) USA mengambil tindakan Mahkamah untuk menyita dan mendapatkan semula aset-aset (civil forfeiture) yang dikaitkan dengan penyelewengan 1MDB. Tindakan ini diambil di bawah program yang dikenali ‘Kleptocracy Asset Recovery Initiative’ untuk mendapatkan semula harta negara asing yang disonglap atau diseleweng melalui perbuatan-perbuatan jenayah.
Menteri dan pemimpin Umno termasuk Ketua Penerangan Tan Sri Annuar Musa dan Menteri Undang-undang Dato’ Seri Azalina Othman cuba menggunakan perkataan sivil tersebut untuk menunjukkan yang tindakan yang diambil oleh DOJ tidaklah serius kerana ia bukanlah tindakan jenayah.
Adakah benar ia hanya satu tindakan sivil sepertimana yang kita faham di Malaysia sepertimana tindakan sivil untuk kecuaian atau tuntutan gantirugi? Kenapa US Attorney General Criminal Division yang mengetuai tindakan ini?
US Code (USC) adalah Undang-Undang bertulis di Amerika Syarikat.
Di dalam tindakan DOJ ini, mereka telah menggunakan peruntukkan 18 USC 981 (Title 18 Section 981) iaitu Civil Forfeiture atau Penyitaan Sivil untuk menyita harta-harta alih atau tidak alih yang mereka percaya berdasarkan kesalahan 18 USC 1956 (Title 18 Section 1956) yang dalam siasatan mereka adalah hasil daripada kegiatan jenayah ataupun penggubahan wang haram.
Apakah Title 18 US Code? Title 18 US Code adalah Undang-Undang Jenayah dan Prosedur Undang-Undang Jenayah. Di Malaysia kita menggunakan Penal Code dan Criminal Procedure Code. Boleh rujuk di link http://uscode.house.gov/browse/prelim@title18/part1&edition=prelim
§981. Civil forfeiture
18 USC 981: Civil forfeiture Text contains those laws in effect on July 20, 2016
From Title 18-CRIMES AND CRIMINAL PROCEDUREPART I-CRIMESCHAPTER 46-FORFEITURE
(a)(1) The following property is subject to forfeiture to the United States:
(A) Any property, real or personal, involved in a transaction or attempted transaction in violation of section 1956, 1957 or 1960 of this title, or any property traceable to such property.
18 USC 1956: Laundering of monetary instruments Text contains those laws in effect on July 20, 2016
§1956. Laundering of monetary instruments
From Title 18-CRIMES AND CRIMINAL PROCEDUREPART I-CRIMESCHAPTER 95-RACKETEERING
(a)(1) Whoever, knowing that the property involved in a financial transaction represents the proceeds of some form of unlawful activity, conducts or attempts to conduct such a financial transaction which in fact involves the proceeds of specified unlawful activity-
Walaupun seksyen-seksyen yang disebut tersebut adalah civil forfeiture tetapi tindakan yang diambil oleh DOJ adalah tindakan dibawah Undang-Undang Jenayah Amerika Syarikat. Adakah rakyat masih lagi boleh ditipu dan diperdayakan dengan cara membodohkan minda rakyat yang tidak celik undang-undang.
Tindakan civil forfeiture ini adalah tindakan permulaan sebelum tindakan di bawah peruntukan undang-undang jenayah diambil.
Walau apapun, fakta-fakta yang dibentangkan di dalam Pernyataan Tuntutan tindakan civil forfeiture ini konsisten dengan fakta-fakta penyelewengan 1MDB yang didedahkan selama ini yang mengaitkan penglibatan dan faedah yang diterima PM Najib Razak.
Bagaimana Polis Diraja Malaysia tidak menemui sebarang salahlaku jenayah sedangkan FBI menemuinya. Bagaimana Peguam Negara USA boleh mendapati ada salahlaku jenayah sedangkan Peguam Negara Malaysia boleh membersihkan PM. Perkara yang berlaku ini jelas memalukan negara di mata antarabangsa yang pasti memandang rendah sistem undang-undang dan keadilan negara yang korup.
PM harus bertanggungjawab sepenuhnya ke atas skandal terbesar yang menjatuhkan maruah negara kita.  Ini adalah kerana di bawah Artikel 117 M&A 1MDB, PM adalah Pengerusi Lembaga Penasihat 1MDB yang meluluskan semua pelaburan antarabangsa yang dimanipulasi untuk diubah dan  disalurkan secara haram kepada beberapa entiti dan pemilikan aset-aset milik keluarga dan kenalan rapat beliau.
Dakwaan YB Tony Pua yang mengaitkan PM sebagai ‘Malaysian Official 1’ juga tidak dinafikan. Malahan, kertas kausa civil forfeiture tersebut tidak pula membersihkan nama dan penglibatan PM.
Adalah satu penghinaan kepada rakyat Malaysia terutama pembayar cukai apabila duit 1MDB yang diubah dan disalurkan secara haram ini dilakukan melalui pakatan bersama untuk kegunaan peribadi seperti beli jet, kapal layar, hartanah, lukisan mahal Van Gogh dan Monet, bayar hutang judi di Las Vegas dan lain-lain lagi.
Mungkinkah misteri derma RM2.6 billion sebenarnya wang 1MDB yang merupakan wang rakyat dan negara akan terbongkar.
FAIZ FADZIL
22 JULAI 2016

0

0

votes
Article Rating
Kongsikan artikel ini


#BeStrongPM – KATA2 PERANGSANG YANG MEMANG SESUAI BUAT NAJIB

Di sebalik penyokong dan penjilat Najib Razak mengatakan tindakan Jabatan Kehakiman AS membuat penyitaan harta yang menggemparkan dunia berkaitan 1MDB tidak ada kena-mengena dengan Perdana Menteri, dalam masa yang sama muncul pula kempen #BeStrongPM di media-media sosial.
Jika tidak ada kena-mengena, kenapa diminta Najib agar menjadi kuat atau tabah?
Dalam masa yang sama, kempen solidariti itu juga menjadi bahan persendaan di media sosial sehingga #BeStrongPM turut dikaitkan dengan kehidupan di penjara yang sukar, selain maki hamun dan cercaan terhadap Najib.
Apa pun, kempen tersebut secara tidak langsung mengesahkan Najib dan pengampunya berada dalam keresahan. Bukan saja Najib tidak lagi lena tidurnya, penyokong dan penjilat juga barangkali mulai kerisauan memikirkan masa depan masing-masing.
Yang lain-lain pula menafsirkan secara melulu kononnya tindakan Jabatan Kehakiman AS sebagai agenda Yahudi, cubaan campurtangan asing dan keinginan Amerika Syarikat mencabar kedaulatan negara.
Lihatlah betapa celarunya mereka!
Harus difahami tindakan Jabatan Kehakiman AS itu ialah untuk menjaga kepentingan negara mereka agar tidak dijadikan syurga pencuri dan perompak untuk menghalalkan wang yang dilarikan.
Ia tidak mengancam kedaulatan dan masa depan Malaysia, malah menunjukkan kepada kita siapakah pencuri dan perompak yang sebenar. Ancaman dan bahaya sebenar kepada negara ialah perompak dan pencuri, bukannya Amerika Syarikat yang mahu menangkap mereka. Kita sepatutnya berterima kasih kepada Jabatan Kehakiman AS.
Kepada yang mengatakan ia agenda Yahudi, kenapa perkara itu tidak dibangkitkan ketika Najib melantik Apco sebagai penasihat media, ketika 1MDB memberi kepercayaan untuk Goldman Sachs menguruskan dananya atau ketika TPPA setuju ditandatangani?
Mengapa hanya ketika kedudukan Najib terlihat mula terancam, barulah agenda Yahudi dan kedaulatan negara terancam mahu dibangkitkan?
Sebenarnya saman sivil Jabatan Kehakiman AS ini hanyalah langkah permulaan ke arah pembongkaran yang lebih besar. Ia ibarat perintah mahu menyita harta berkaitan pengedaran dadah sebelum pengedar dadah sebenar dapat ditangkap dan dihukum.
Dalam tindakan AS itu, bukan hanya harta dan aset yang melibatkan Jho Low, Riza Aziz,  Khadem Al-Qubaisi dan Mohamad Al-Badawy yang bakal disita yang menjadi perhatian, tetapi yang jauh lebih penting ialah kebenaran mengenai wang RM2,600 juta yang diterima Najib.
Ke mana wang 1MDB sebanyak RM28,000 juta yang tidak dapat dikesan juga mungkin lebih difahami ke mana menghilangnya?
Walaupun tidak menyebut nama Najib, sebaliknya hanya Malaysian Official 1, mereka tetap mendakwa, bahkan tentunya mempunyai bukti dan dokumen lengkap bahawa wang tersebut bersumberkan daripada bon 1MDB yang diuruskan oleh Goldman Sachs dan kemudian dimasukkan ke akaun Ambank melalui Tanore Finance Corporation.
Dengan ini, saman sivil yang dikemukakan oleh Jabatan Kehakiman AS itu adalah langkah awal ke arah pengesahan siapa sebenarnya penderma RM2,600 juta kepada Najib itu.
Apakah ia benar-benar daripada kerabat diraja Arab Saudi yang memberinya tanpa mengharapkan balasan atau ia daripada Puteri Turki Abdullah Al-Saud, pemilik PetroSaudi yang memberikan wang itu kepada Najib dengan berselindung di sebalik wang 1MDB yang dicaturkan oleh Jho Low?
Bayangkan apabila perbicaraan bermula nanti dan semua yang dituduh serta saksi-saksi dipanggil membela diri, apakah hujah RM2,600 juta itu sebagai derma ikhlas Tok Arab masih dapat dipertahankan?
Mampukah mereka menepis bukti-bukti FBI bahawa wang tersebut bukan daripada 1MDB?
Bagaimana Najib mahu berhujah lagi ketika itu sedangkan sebelum ini beliau bermati-matian mengatakan wang yang diterimanya adalah semata-mata derma dan tiada kaitan dengan 1MDB?
Juga tidak diketahui bagaimana akhirnya nasib rakan baiknya, Jho Low serta anak tirinya, Riza Aziz di tangan undang-undang AS?
Maka, buat sementara ini sesuai sangatlah kata-kata #BeStrongPM itu ditujukan kepada Najib yang hari mukanya semakin celaru dan tidak menentu. (SH 23/07/2016).

0

0

votes
Article Rating
Kongsikan artikel ini


MAMPUKAH NAJIB MENJADI SEPERTI ERDOGAN?

Dalam percubaan menghiburkan hati dan mengubati duka lara Najib Razak berikutan saman penyitaan hartanah dan aset berkaitan dana 1MDB yang diselewengkan oleh Jabatan Kehakiman AS, Salleh Said Keruak memberitahu bahawa Perdana Menteri itu mempunyai ramai penyokong yang masih meyakini kepimpinannya, tetapi berdiam diri.
Memberikan kata-kata ucapan sempena hari jadi Najib, beliau berkata, terdapat ramai rakyat Malaysia yang menyokong Najib, tetapi hanya ingin berdiam diri kerana menganggap sebagai sia-sia untuk berdebat mengenai sesuatu isu yang tidak mendatangkan hasil.
Benarkah begitu?
Beranikah Najib mengadakan pilihanraya umum secara mengejut sebagaimana Lim Guan Eng tidak takut mengadakannya di Pulau Pinang?
Bagaimana pula jika Perhimpunan Bersih 5.0 diadakan dalam waktu terdekat ini?
Mampukah Najib mengajak rakyat bangun mempertahankannya sebagaimana Erdogan melakukannya di Turki baru-baru ini?
Apakah kerana lebih ramai penyokong Najib memilih berdiam diri itu menyebabkan  pra-perhimpunan baju merah di depan Sogo petang tadi yang dipersiapkan untuk berhadapan dengan Bersih 5.0 hanya suam-suam kuku saja kehadirannya? (SH 23/07/2016).

0

0

votes
Article Rating
Kongsikan artikel ini


1MDB AUTOMATIK MENJADIKAN MALAYSIA DIKENALI SEBAGAI NEGARA PENCURI

Tidak semena-mena perkataan kleptokrasi tiba-tiba popular dan menjadi sebutan ramai di sebalik tindakan menggemparkan dunia yang diambil oleh Jabatan Kehakiman AS mahu menyita harta-harta yang dikaitkan dengan 1MDB.
Menurut kenyataan yang dibacakan oleh Peguam Negara AS, tindakan menyita harta-harta berjumlah kira-kira RM4,000 juta berkaitan 1MDB yang dilakukannya adalah di bawah Inisiatif Pengambilan Semula Aset Kleptokrasi.
Buat seketika ramai yang tidak tahu apa itu makna kleptokrasi. Barangkali majoriti kita tidak pernah pun mendengar perkataan itu sebelum ini. Setelah ditinjau dalam google dan dicari maklumat dalam wikipedia, kleptokrasi rupa-rupanya memberi makna yang cukup memalukan kepada Malaysia.
Dalam ertikata mudah, kleptokrasi adalah kerajaan pencuri yang mencuri duit rakyat untuk memperkayakan diri sendiri dan kelompok tertentu yang dekat dengan pemimpinnya. Secara langsung ia sangat bertentangan dengan makna dan amalan demokrasi yang dijunjung selama ini.
Di media-media sosial, barangkali untuk kemudahan pakcik kampung dan makcik Felda memahaminya, kleptokrasi disimpulkan berasal daripada cantuman perkataan “klepet”  dan “kelentong” yang berselindung di sebalik demokrasi.
Sebab itu, dalam kenyataan yang disebut oleh Jabatan Kehakiman AS, harta-harta yang disita berkaitan 1MDB itu akan dikembalikan semula kepada pemunya asalnya.
Rupa-rupanya juga, dalam kita bergembira kerana AS mahu mengembalikan semula harta-harta yang disita itu kepada kita, Malaysia juga turut mendapat malu kerana kini lebih dikenali sebagai negara kleptokrasi.
Dalam kenyataan yang disebut oleh Jabatan Kehakiman, selain harta-harta yang bakal disita, mereka juga tanpa ragu-ragu mengatakan wang RM2,600 juta yang dimasukkan ke akuan peribadi Malaysian Official 1 adalah juga berasal daripada 1MDB.
Makna kata, dalam maklumat yang ada dalam tangan Jabatan Kehakiman AS dan FBI, tidak ada sama sekali individu Timur Tengah, anak raja Arab atau sesiapa yang lain yang kononnya pernah ditemui oleh Zahid Hamidi yang dikenalpasti sebagai penderma wang tersebut.
Curi jugalah maksudnya wang RM2,600 juta itu.
Hanya kerana 1MDB, Najib Razak dan Jho Low, seluruh dunia dalam sekelip mata mula mengenali negara kita sebagai negara pencuri.
Malu beb…melainkan bagi mereka yang sama-sama pencuri.
Keadaan ini, mahu tidak mahu, dengan sendirinya meletakkan beban yang berat kepada seluruh rakyat Malaysia untuk tahun-tahun mendatangnya. Tentunya tidak ada di antara kita yang waras mahu Malaysia terus dikenali sebagai kleptokrasi atau negara pencuri.
Di dunia moden sekarang, tidak ada negara lain yang dilabel sebagai negara pencuri melainkan negara kita. Pelabur dan pelancong tentu saja akan memikir lebih daripada sekali untuk datang ke sini selepas ini.
Kecuali bagi yang tiada rasa malu, tidak terhina walau sedikit pun atau terus bergantung kepada dedak dalam kehidupan, menyingkirkan Najib, sama ada dalam masa terdekat atau ketika pilihanraya nanti, sudah menjadi keutamaan  buat semua kita.
Jika tidak, Malaysia akan terus dikenali sebagai negara pencuri untuk selama-lamanya. (SH 25/07/2016).

0

0

votes
Article Rating
Kongsikan artikel ini


ANGKA 36 DAN 63

Dilaporkan nama Malaysian Official 1 disebut sebanyak 36 kali dalam kertas pendakwaan saman sivil Jabatan Kehakiman AS yang bertujuan menyita hartanah dan aset berkaitan wang 1MDB yang dicuri.
Walaupun tidak sukar meneka siapa sebenarnya Malaysian Official 1 itu, tetapi dengan sebutan sebanyak 36 kali ia juga menunjukkan peranan Malaysian Official 1 itu begitu meluas dalam skandal 1MDB.
Cuma, orang berkenaan agaknya masih malu untuk memperkenalkan dirinya secara rasmi atau mungkin juga beliau mahu menunggu Jabatan Kehakiman AS dan FBI sendiri mendedahkannya suatu hari nanti.
Jika kita menonton siri-siri penyiasatan Hollywood di televisyen, adalah perkara biasa nama mereka yang sedang disiasat FBI tidak disebut namanya secara langsung. Hanya setelah ditahan atau ada pertuduhan, barulah nama yang sebenar disebut.
Jadi, kita harus menunggu lagi untuk mengetahuinya.
Semalam pula, ada seseorang menyambut ulangtahun kelahirannya yang ke 63 di Seri Perdana. Adakah orang yang disebut namanya 36 kali dengan orang yang menyambut hari kelahiran ke 63 merupakan  orang yang sama?
Mungkinkah hanya kebetulan atau barangkali Tuhan sengaja memunculkan angka 36 dan 63 itu dalam tempoh yang yang tidak jauh berbeza untuk kita memikirkannya?
Tidak seperti tahun lalu di mana ulangtahun orang berkenaan ada majlis potong kek dan nyanyian lagu Happy Birthday bagai, tahun ini ia sebaliknya diadakan dengan sembahyang berjemaah, mengadakan majlis agama dan berdoa.
Biasalah kan…
Dalam doa memohon restu kepada Tuhan yang dibacakan Pak Imam malam semalam, berapa kali agaknya nama orang berkenaan disebut untuk diaminkan?
36 atau 63? (SH 24/07/2016).

0

0

votes
Article Rating
Kongsikan artikel ini


GANDINGAN ZAHID DAN KJ MAMPU SINGKIRKAN NAJIB, TAPI…..

Jika ditinjau secara mendalam ke lubuk hati sebahagian besar ahli dan pimpinan UMNO, mereka juga sebenarnya mulai bimbang dan celaru berikutan tindakan penyitaan oleh Jabatan Kehakiman AS terhadap harta dan aset yang dikaitkan dengan wang 1MDB yang dicuri.
Walaupun hanya Amerika dan Singapura yang sudah memulakan penyitaan setakat ini, harus jangan dilupa bahawa Switzerland, United Kingdom, Australia, Hong Kong, UAE dan Luxembourg turut membuka kertas siasatan yang sama berkaitan pengaliran wang yang diragui berkaitan 1MDB
Dengan itu, bayangkan untuk tempoh setahun dua akan datang, seluruh dunia sentiasa saja sarat dengan pelbagai berita serta pendedahan yang mengaibkan Malaysia berkaitan 1MDB.
Dalam masa yang sama, sudah tentu yang paling terbalit ialah Najib Razak berikutan 1MDB adalah syarikat yang ditubuhkannya, beliau pengerusi lembaga penasihatnya, artikel 117 M&A 1MDB mensyaratkan tandatangannya wajib diperolehi sebelum pelaburan atau urusniaga diluluskan, Jho Low adalah rakan keluarganya dan Riza Aziz adalah anak tirinya.
Maka, dalam semua keadaan itu, bagaimana Najib mampu memimpin UMNO dan BN ke arah kemenangan dalam PRU 14 nanti?
Kebimbangan paling utama bagi majoriti ahli dan pemimpin UMNO ialah kuasa dan kemenangan dalam pilihanraya. Rata-rata tidak melihat kemungkinan harapan lebih baik untuk mencapai kemenanngan kerana nampaknya isu berkaitan Najib dan 1MDB ini sudah memunjukkan tanda-tanda permulaan yang buruk buat UMNO dan BN.
Najib memang disedari mustahil akan berundur atau meletakkan jawatannya. Beliau tidak mungkin melakukannya bukan saja kerana bimbangkan kehidupannya akan berakhir di penjara, malah yang lebih  penting ialah disebabkan tidak mahu memberi trofi kemenangan lebih awal kepada Tun Mahathir Mohamad yang sentiasa mahu menyingkirkannya.
Najib barangkali lebih selesa membawa keseluruhan UMNO sama-sama tumbang bersamanya. Jika selepas itu ada proses pendakwaan, perbicaraan dan pemenjaraan, Najib tidak lagi keseorangan menghadapinya, sebaliknya akan ditemani sama oleh rakan-rakan seperdosaannya yang lain.
Dalam keadaan ini, bolehkah Najib disingkirkan atau relakah ahli serta pemimpin UMNO yang lain membiarkan saja parti itu kalah dalam PRU 14 nanti?
Setelah Muhyiddin Yassin dipecat dan Shafie Apdal keluar parti, mengikut struktur UMNO dan BN, hanya Zahid Hamidi dan Hishammuddin Hussein saja yang boleh beratur menunggu giliran untuk menggantikan Najib.
Dalam keadaan Najib semakin lemah dan rakyat kian menyampah terhadapnya ketika ini, jika ada kalangan dalam UMNO yang memulakan gerakan memintanya berundur dan meletakkan Zahid sebagai pengganti, sambutannya pasti lebih positif dan mudah diterima.
Kali ini tindakan itu bukan disebabkan pemimpin dan ahli UMNO tidak lagi menyokong Najib, tetapi kerana suvival parti. Survival parti bermakna survivallah juga poket dan rezeki sebahagian besar pemimpn UMNO yang banyak bergantung kepada kontrak perniagaan secara runding terus atau disebabkan kekerapan mencium tangan mereka yang berkuasa.
Jika parti hilang kuasa, bukan saja ramai pemimpin UMNO yang berduka lara, malah tiada lagi kontraktor Cina yang boleh terus mereka pergunakan atas nama rakan kongsi, kutipan komisyen atau sebagainya.
Yang penting, siapa yang berani memulakannya. Zahid mungkin sedia menyambut jika ada yang memulakannya, tetapi tentu saja tidak sesuai untuk beliau yang memulakannya.
Hishamuddin juga tidak boleh diharapkan untuk memulakannya kerana hubungan kekeluargaannya dengan Najib.
Dalam konteks ini, mereka yang sesuai memulakan langkah untuk menyingkirkan Najib atas nama untuk menjamin kemenangan dalam pilihanraya ialah Pemuda UMNO. Pemuda UMNO ada kekuatan untuk melakukannya.
Lagi pun, dari segi wibawa dan keyakinan ramai, Khairy Jamaluddin jauh lebih baik meninggalkan Hishammuddin. Hishammuddin dianggap tidak banyak berbeza dengan Najib kerana kedua-duanya ada DNA yang sama.
Menyingkirkan Najib melalui asakan dalaman dan kemudian menonjolkan Zahid serta KJ sebagai gandingan baru menerajui parti dan kerajaan adalah sesuatu yang mudah diterima ramai.
Tidak dinafikan bahawa gandingan Zahid dengan KJ adalah pasangan paling ideal dan mantap untuk memimpin UMNO dan kerajaan bagi memulihkan kepercayaan dan memenangi PRU 14 akan datang. Zahid ada sokongan kuat dalam UMNO dan dalam kalangan Melayu luar bandar, manakala KJ punya tarikan di kalangan orang muda dan penduduk bandar.
Tetapi tentulah tidak semudah itu untuk Zahid dan KJ mencipta kemenangan kepada UMNO dan BN. Modal air liur, senyum dan badan sado tidak mencukupi untuk diganti dengan sokongan dan undi.
Oleh kerana buruknya imej Najib dan kerajaan adalah disebabkan skandal 1MDB, prasyarat yang perlu Zahid dan KJ penuhi juga ialah berkaitan 1MDB.
Jika selepas mengambil alih parti dan kerajaan, Zahid dan KJ berani memulakan langkah menyelesaikan keseluruhan isu berkaitan 1MDB, memulihkan semula institusi awam termasuk menukar Peguam Negara dan membawa ke muka pengadilan semua yang terlibat, tidak tercuali Najib kiranya cukup bukti, sudah tentu sokongan rakyat akan melimpah ruah kepada mereka.
Kerjasama dengan semua negara yang sudah memulakan siasatan berkaitan 1MDB mesti terus diperkukuhkan agar tidak ada sesiapa, di dalam negara mahu pun di luar negara, saudara mara dan kaum kerabat yang bersubahat, terkecuali daripada menerima hukuman.
Peluang dan kesempatan memang sedang terbuka sekarang, cumanya,  berani dan bersediakan Zahid serta KJ ke arah itu? (SH 24/07/2016).

0

0

votes
Article Rating
Kongsikan artikel ini


BERSIHKAN NAMA? KENAPA NAJIB TAK MINTA SAMA MALAYSIAN OFFICIAL 1
BERSIHKAN NAMANYA?

Berdepan asakan berterusan terhadap imej dan wibawanya sebagai Perdana Menteri berikutan tindakan hak perlucutan sivil yang diambil oleh Jabatan Kehakiman AS, Najib Razak meninta mereka yang disebut dalam kertas mahkamah itu agar segera membersihkan nama mereka.
Pada  masa yang sama, beliau mahu juga individu-individu tersebut bertanggungjawab atas tindakan yang  mereka lakukan.
Kerajaan berpegang kepada prinsip untuk memastikan tiada wang rakyat disalahgunakan oleh mana-mana pihak, tegasnya.
Waduh, waduh…bersihkan nama dan bertanggungjawab sendiri kerana kerajaan berpegang kepada prinsip tiada wang rakyat boleh disalahgunakan kononnya.
Syahdunya kata-kata seumpama itu. Burung terbang pun boleh tiba-tiba jatuh ke bumi kalau mendengar  Najib mengucapkannya!!
Dua rakyat Malaysia yang disebut secara jelas dalam kertas mahkamah Jabatan Kehakiman itu  tidak lain ialah Jho Low dan Riza Aziz, anak tirinya sendiri.
Bagaimana kedua-duanya mahu membersihkan nama mereka?
Untuk berdepan undang-undang Amerika yang secara jelas mengaitkan perlucutan hak sivil harta-harta itu atas inisiatif kleptokrasi atau pencurian harta negara, Jho Low dan Riza Aziz kini berdepan tugas berat untuk membuktikan ia benar-benar bersih daripada wang yang dicuri.
Tetapi, sementara menunggu tarikh perbicaraan di AS  yang kita tidak tahu bila tarikhnya lagi, Najib sendiri harus memainkan peranan membantu kedua-dua individu itu membersihkan nama mereka seiring dengan tindakan Jabatan Kehakiman AS itu.
Najib boleh melakukannya dengan mengarahkan siasatan dalam negara dibuka semula melalui sebuah suruhanjaya yang benar-benar bebas dan kemudian memastikan Jho Low dan Riza Aziz hadir untuk memberi keterangan mereka.
Tiada gunanya Najib sekadar bercakap yang dilihat semata-mata untuk menyedapkan hati rakyat, tetapi tiada  apa-apa tindakan yang diambil untuk memperbaiki keadaan dalam negara sendiri.
Selain itu, jangan juga Najib lupa bahawa dalam kertas mahkamah Jabatan Kehakiman AS itu, turut disebut ialah nama Malaysian Official 1 yang dilihat begitu berperanan besar dalam 1MDB.
Malaysian Official 1 bukan saja disebut sebanyak 36 kali yang memperlihatkan betapa besar peranan yang dimainkannya, malah turut didakwa menerima wang yang berasal daripada 1MDB secara keseluruhhannya sebanyak AS$731 juta atau melebihi RM3,000 juta.
Sehingga ini, bukan saja Malaysian Official 1 itu masih menyembunyikan identitinya yang sebenar, malah belum terdengar apa-apa penafian berkaitan nama itu yang turut disebut oleh Jabatan Kehakiman AS kerana menerima wang berbilion-bilion, juga ditaktifkan sebagai wang curi.
Tidak mahukan Najib meminta Malaysian Official 1 juga membersihkan namanya? (SH 25/07/2016).

0

0

votes
Article Rating
Kongsikan artikel ini


DIA YANG KALUT, DIA PULAK YANG MENYERU BERSABAR…

Entah gerangan apa, tiba-tiba saja Salleh Said Keruak meminta semua pihak agar bersabar, kurangkan bercakap serta tidak membuat pelbagai andaian sehingga proses berkaitan saman sivil Jabatan Kehakiman AS terhadap harta-harta yang dikaitkan dengan 1MDB, benar-benar selesai.
Kata beliau, sementara menunggu proses itu, rakyat hendaklah bersabar dan tidak asyik bercakap atau membuat pelbagai andaian mengenainya.
Peguam AS akan membuat siasatan dan tanggungjawab kita hanyalah perlu menunggu kerana kerajaan tidak akan melindungi sesiapa pun…kalau sesiapa bersalah, mereka harus dihukum, tambahnya.
Ehhh…siapa yang tak sabar, paling banyak bercakap dan tidak henti-henti membuat pelbagai andaian mengenai tindakan Jabatan Kehakiman AS itu?
Tidakkah disedari bahawa beliau adalah satu-satunya pemimpin yang paling kalut sejak dua tiga hari kebelakangan ini?
Tidak cukup bercakap dengan wartawan dan mengeluarkan kenyataan, Salleh juga turut menulis di blognya untuk mengulas berkenaan apa yang berlaku di Amerika sana.
Mari kita lihat cakap-cakap dan andaian Salleh berikutan tindakan Jabatan Kehakiman itu.
Kenyataan 1 – inilah kenyataan berupa andaian dan tanda tidak sabar.
Kenyataan 2 – cepat pula menuduh bermotif politik, sabar dan biarlah AS selesaikan prosesnya dulu.
Kenyataan 3 – sekali lagi, tanda tidak sabar, banyak bercakap dan suka buat andaian.
Kenyataan 4 – sempena hari lahir Najib juga Salleh sempat lagi buat andaian.
Kenapa tiba-tiba minta rakyat bersabar, kurangkan bercakap dan jangan membuat banyak andaian?
Dia yang kalut, dia pula tiba-tiba minta rakyat bersabar dan jangan membuat banyak andaian!!
Mimpi apa malam semalam bahh?  (SH 25/07/2016).

0

0

votes
Article Rating
Kongsikan artikel ini


DUA TUGAS UTAMA YANG MENANTI NAJIB

Dalam waktu yang terdekat ini, di sebalik ada yang masih tertanya-tanya dan ada juga yang sudah membuat laporan polis, tugas utama Najib Razak ialah membuat pengesahan secara terbuka, jujur serta ikhlas mengenai siapakah Malaysian Official 1 yang sebenarnya.
Biar pun Tun Mahathir Mohamad, Muhyiddin Yassin, pemimpin-pemimpin Pakatan Harapan dan sebahagian besar yang lain tanpa ragu-rayu menujukan gelaran itu kepada Najib, tetapi tidak ada sesiapa yang mengesahkannya setakat ini.
Jika Malaysian Official 1 itu adalah dirinya, Najib sebagai Pahlawan Bugis yang selalu membanggakan dirinya sebagai “gentleman”, beliau haruslah berani mengakuinya secara terbuka.
Kalau bukan, berterus-teranglah juga dengan segala hujah dan silat kuntau yang ada untuk menafikan bahawa Malaysian Official 1 itu adalah dirinya.
Tetapi sehingga ini Najib masih lagi diam. Rosmah Mansor, Zahid Hamidi dan lain-lain pemimpin  UMNO juga diam. Malah “blogger serta facebooker 900”  juga diam tidak berkata apa-apa.
Oleh itu, siapa Malaysian Official 1 itu terus dalam kekaburan minda rakyat Malaysia serta menjadikan semua orang terus berteka-teka.
Selain mengesahkan identiti Malaysian Official 1, tugas kedua Najib ialah mengesahkan sekali lagi, juga dengan secara terbuka, jujur dan ikhlas, mengenai wang berbilion-bilion ringgit yang pernah masuk ke dalam akaun bank peribadinya.
Najib sebelum ini mengatakan wang itu sebagai derma daripada Timur Tengah, manakala Peguam Negara menyebut wang tersebut diterima daripada salah seorang anak raja Arab.
Namun, dalam maklumat yang ada di tangan FBI dan Jabatan Kehakiman Kehakiman AS, mereka mengatakan wang yang secara keseluruhannya berjumlah AS$731 juta atau lebih RM3,000 juta yang dimasukkan ke dalam akaun bank peribadi dimAmbank milik Malaysian Official 1 adalah bersumberkan daripada wang 1MDB yang dilencongkan.
Tidak ada sama sekali nama anak raja Arab atau penderma Timur Tengah disebut dalam laporan FBI dan Jabatan Kehakiman itu.
Adakah Najib dan Malaysian Official 1 orang sama atau individu yang berlainan?
Siapakah sebetulnya yang menerima wang berbilion yang dimasukkan ke dalam akaun peribadinya?
Dua persoalan ini sedang memeningkan kepala rakyat Malaysia di mana khabarnya jualan pil panadol juga mendapat permintaan tinggi dan banyak habis di pasaran.
Jika Najib mengesahkan Malaysian Official 1 itu adalah dirinya, beliau harus menjelaskan sekali lagi bagaimana wang berbilion ringgit itu diperolehinya.
Adakah ianya daripada penderma Timur Tengah atau daripada 1MDB?
Najib tidak boleh berdalih atau kelentong lagi kerana kali ini maklumat mengenai wang itu bukan lagi sekadar ada dalam pengetahuan WSJ atau Sarawak Report saja, tetapi sudah ada dalam tangan FBI dan Jabatan Kehakiman AS.
Kiranya Najib menafikan Malaysian Official 1 itu adalah dirinya, beliau juga perlu menjelaskan siapakah orang lain yang menjadi Malaysian Official 1 itu?
Rakyat tentunya berhak tahu identinya sebenar Malaysian Official 1 itu kerana ia disebut dengan jelas telah menerima berbilion-bilion ringgit wang yang dicuri daripada 1MDB.
Rakyat juga ingin tahu bagaimana orang berkenaan membelanjakan wang sebanyak itu.
Dengan dapat menunjukkan bahawa Malaysian Official 1 itu bukan dirinya, Najib sekurang-kurangnya sudah terlepas daripada bebanan dikaitkan dengan wang 1MDB.
Beliau boleh terus mengatakan wang yang diterimanya itu adalah daripada  penderma Timur Tengah atau anak raja Arab. Lebih menimbulkan keyakinan jika Najib juga dapat berterus-terang memperkenalkan nama penderma tersebut kepada umum.
Inilah dua tugas utama Najib dalam waktu terdekat ini, sekurang-kurangnya sebelum fasa saman sivil Jabatan Kehakiman AS bertukar menjadi saman jenayah. (SH 26/07/2016).

0

0

votes
Article Rating
Kongsikan artikel ini


MADAH BERHELAH PEMUDA UMNO

Semalam, dalam sidang media selepas mempengerusikan mesyuarat Exco Pemuda UMNO, Khairy Jamaluddin dilihat tidak menyatakan dengan jelas pendirian sayap kanan parti itu sama ada menyokong dan mempertahankan Najib Razak atau tidak.
Sebaliknya,  beliau hanya mengatakan Pergerakan Pemuda UMNO mahukan kebenaran, sambil berharap kes saman sivil Jabatan Kehakiman AS terhadap aset-aset yang dikaitkan dengan 1MDB dapat diteruskan di mahkamah.
Serentak dengan itu, Khairy atau KJ juga mengatakan pihaknya turut memandang serius segala dakwaan yang dibuat oleh Jabatan Kehakiman AS itu kerana ia melibatkan sejumlah wang yang besar yang didakwa diselewengkan.
Oleh itu, kita harap proses saman sivil itu akan berjalan supaya kita dapat kepastiannya, jelas beliau lagi.
Hari ini pula, Naib Ketua Pemuda UMNO, Khairul Azwan Harun membuat laporan polis terhadap bekas Pesuruhjaya SPRM, Abu Kassim Mohamed,  bekas Peguam Negara,  Abdul Gani Patail dan bekas Gabenor Bank Negara, Zeti Akhtar Aziz atas dakwaan terbabit dalam konspirasi mahu menjatuhkan Najib dan kerajaan.
Dalam laporannya, beliau mengesyaki ketiga-tiga mereka telah memberi dokumen dan maklumat sulit kepada agensi luar seperti FBI, tanpa kelulusan pihak berkuasa, termasuk Jabatan Peguam Negara.
Mengapa Pemuda UMNO tiba-tiba membuat laporan polis sedangkan baru semalam mengatakan sedia menunggu perbicaraan di mahkamah untuk mengetahui kebenaran?
Adakah ia bertujuan mahu mempertahankan Najib atau supaya lebih banyak perkara lain yang terbongkar kepada umum dan seterusnya memberi tekanan berterusan kepada Perdana Menteri?
Adalah sukar untuk mempercayai bahawa tokoh-tokoh berwibawa seperti Abu Kassim, Abdul Gani dan Zeti sanggup berkonspirasi, memberikan maklumat dan dokumen kepada pihak luar secara tidak sah seperti yang didakwa itu.
Lagi pun, baru dua hari lalu Abu Kassim mengesahkan kerjasama SPRM dengan FBI berhubung siasatan mengenai 1MDB.
Oleh sebab pihak AS meminta pertolongan dan kita hanya menjalankan kerja sepertimana yang digalakkan dalam Konvensyen Pencegahan Rasuah, PBB yang menyebut mana-mana agensi perlu memberi kerjasama dan sokongan apabila berhadapan dengan jenayah melibatkan beberapa negara, ujar Abu Kassim lagi.
Jika begitu, sudah pasti, jika ada, segala maklumat dan dokumen yang diberikan oleh SPRM kepada FBI, ia adalah sesuatu yang sah untuk mencegah jenayah dan bukannya konspirasi.
Yang nyata, dengan laporan polis itu,  Pemuda UMNO telah berjaya dari segi menghangatkan lagi isu saman Jabatan Kehakiman AS terhadap aset-aset berkaitan 1MDB agar terus dispekulasi dan dibuat bermacam-macam persepsi oleh orangramai, walaupun KJ tidak muncul di balai polis untuk sama-sama membuat laporan.
Dalam masa yang sama, dengan membuat  laporan polis juga, walaupun ia kelihatan seolah-olah mahu melindungi dan membela Najib, ia juga seperti pengesahan terbuka terhadap tanggapan umum bahawa maklumat yang ada di tangan FBI itu adalah benar-benar kukuh dan boleh dipercayai.
Dengan melibatkan tiga tokoh yang pernah mengetuai SPRM, Jabatan Peguam Negara dan Bank Negara dalam dakwaan terbabit konspirasi mahu menjatuhkan Najib yang mana ketiga-tiganya pernah bekerjasama dalam menyiasat isu-isu berkaitan 1MDB dan derma RM2,600 juta, tetapi tidak sampai kepada proses pendakwaan kerana ditolak oleh Peguam Negara Apandi Ali, laporan polis itu juga secara tidak langsung seperti serampang dua mata bertujuan merangsang mereka yang terbabit mengesahkan sejauh mana kebenaran kertas pendakwaan Jabatan Kehakiman AS itu.
Jika itu berlaku, bertambah lagilah sengsara jiwa Najib mendepani hari-hari mukanya.
Tidak seperti banyak pihak lain pro Najib yang secara lurus bendul mempertikaikan tindakan Jabatan Kehakiman AS dan FBI seperti mengatakan ia cubaan campurtangan asing dan sebagainya, Pemuda UMNO nampaknya memilih simpang lain yang penuh helah dengan meletakkan isu perbicaraan saman sivil itu lebih daripada sekadar membongkar kebenaran semata-mata.
Apakah ini menandakan usaha menyingkirkan Najib secara dalaman sudah bermula secara perlahan-lahan? (SH 26/07/2016).

0

0

votes
Article Rating
Kongsikan artikel ini


JIKA NAJIB TIADA RASA MALU, TIDAK MALUKAH KITA TERUS BERKETUAKANNYA?

Dua orang rakan baru balik dari luar negara. Seorang berada di Jakarta dan seorang lagi di London  ketika Jabatan Kehakiman AS membuat pengumuman untuk menyita harta-harta berkaitan  wang 1MDB yang dipercayai telah diselewengkan.
Mereka hanya menonton berita mengenai perkara itu melalui televisyen di bilik hotel masing-masing.
Apabila kedua-duanya turun ke lobi hotel tidak lama kemudian bagi urusan seterusnya, buat pertama kali meraka berasa malu sebagai rakyat Malaysia ketika berada di luar negara. Masing-masing berasakan seperti banyak mata sedang memerhati kepada mereka.
Malaysia tidak lagi menjadi bahan berita kerana membuat pelaburan ekonomi yang besar, memberi bantuan kemanusiaan, menolong negara-negara miskin yang kesusahan atau atas kejayaan cemerlang sesuatu bidang, tetapi buat julung kalinya kerana sejumlah harta dalam skala rasaksa (ini yang disebut dalam media Indonesia) bakal dirampas kerana dipercayai daripada hasil curi.
Sebagai ketua kerajaan, apakah Najib Razak tidak malu dengan nasib negara sekarang?
Jika diimbas seketika detik-detik sejak meletusnya isu berkaitan 1MDB ini, Najib boleh dikira pemimpin paling  selamba atau paling “sardin”  dalam dunia. Keselambaan dan “kesardinannya”  mengalahkan selambanya ikan sardin dalam tin.
Didedahkan dengan pelbagai isu yang menghenyak namanya, nama keluarga dan nama keturunannya sebagai anak Tun Razak yang disanjung ramai, Najib seolah-olah tidak berasa apa-apa dengan semua itu.
Jika dia mahu berjubah putih, dia akan memakainya tanpa memikirkan banyak selut kotor telah dikaitkan dengannya selama ini dan diperkatakan oleh seluruh rakyat dan dunia.
Jika dia mahu bercakap soal yang baik-baik seperti berjimat cermat, belanja berhemah, tidak membazir, jangan makan rasuah, jangan salah guna duit rakyat atau lain-lainnya, dia juga mampu berbuat selamba dan “sardin” tanpa melihat kelakuan diri dan keluarganya sendiri.
Begitu juga, dengan selamba dan “sardinnya” dia boleh mengatakan nama-nama yang disebut dalam kertas mahkamah Jabatan Kehakiman AS perlu membersihkan nama masing-masing, seolah-olah Malaysian Official 1 yang turut disebut dan memiliki segala ciri-ciri dirinya adalah bukan dirinya.
Tetapi, sampai kita sebagai rakyat harus menanggung semua rasa malu kerana berketuakan Najib sedangkan tuan punya badan tidak berasa apa-apa dan hanya “sardin” saja dengannya?
Sesuatu yang harus kita sedari juga ialah selagi ada Najib, Malaysia tidak akan aman dari segala pandangan buruk pihak lain  kerana beliau sudah umpama “bangkai gajah”  yang tidak mampu ditutup dan dilindungi lagi segala onar dan kecurangannya.
Cepat atau lambat, sebelum atau ketika pilihanraya, menyingkirkan Najib haruslah menjadi keutamaan jika kita semua mahu benar-benar aman dan damai hidup di negara ini serta kembali bangga bila berada di luar negara. (SH 27/07/2016).

0

0

votes
Article Rating
Kongsikan artikel ini


PERLUKAH MUKHRIZ TERUS BERCAKAP SEPERTI INI?

– Tun Mahathir Mohamad sudah mengumumkan penubuhan sebuah parti baru dan ia sedang dalam proses akhir penubuhannya.
– Kerjasama dengan Pakatan Harapan juga sudah diumumkan dan beberapa perjumpaan antara Tun Mahathir dengan pemimpin-pemimpin Pakatan Harapan di Yayasan Kepimpinan Perdana kerap kali telah dilangsungkan.
– Semua parti dalam Pakatan Harapan iaitu PKR, DAP dan Amanah telah pun menyatakan kesediaan untuk saling bekerjasama dengan parti baru itu.
– Pas juga nampak berlembut dan sedia mempertimbangkan untuk turut sama bekerjasama.
– Sudah beberapa kali Tun Mahathir menyebut mahu memastikan UMNO dan BN kalah dalam pilihanraya akan datang dan dengan demikian Najib Razak dapat disingkirkan akhirnya.
– Ia bermakna Tun Mahathir dan semua yang lain sedar bahawa hasrat untuk menjatuhkan Najib sebelum pilihanraya sudah tertutup. Dengan majoriti pimpinan UMNO lebih terliur dengan dedak, Peguam Negara orang pilihannya dan polis lebih memihak kepadanya, logikalnya Najib tidak lagi tergugat melainkan dengan kuasa rakyat melalui pilihanraya.
– Tun Mahathir sudah keluar UMNO. Muhyiddin Yassin dan Mukhriz Mahathir sendiri dipecat, manakala Shafie Apdal yang digantung membuat keputusan meninggalkan UMNO. Malah Shafie juga berkata, orang Melayu tidak akan mati tanpa UMNO.
– Jadi, perlukah Mukhriz berterusan bercakap sedemikian rupa? (SH 27/07/2016).

0

0

votes
Article Rating
Kongsikan artikel ini


INILAH HEBATNYA MAT MASLAN….

Hahaha….inilah sebenarnya salah satu kejayaan besar Ahmad Maslan yang kini mengetuai Biro IT UMNO dan bertanggungjawab khusus mengepalai pasukan media sosial untuk mempertahankan Najib Razak.
Dulu semasa beliau menjadi Ketua Penerangan UMNO, memang hari-hari kerjanya memberi kenyataan di media. Asal ada isu, adalah kedengaran suaranya.
Yang paling popular ialah  jamiman dan keyakinannya bahawa harga barangan akan turun apabila GST dilaksanakan. Agaknya kerana harga barang tidak juga turun-turun sampai sekatang, maka Najib menukarkannya untuk menjaga media sosial pula.
Kini, suara Ahmad Maslan memang jarang kedengaran sehingga dalam sekian banyak isu yang timbul kebelakangan ini, ramai juga mula “rindu” kepadanya.
Tetapi, beliau tidak diam sebenarnya. Diam-diamnya adalah diam berisi. Melalui tugas barunya menjaga media sosial sekarang, salah satu kejayaannya sudah mula terserlah sehingga “orang sudah meninggal dunia” pun dijadikan kemeriahan untuk sama-sama menyokong Najib.
Sudah tentu ia suatu kejayaan yang amat-amat membanggakan Najib dan UMNO.
Siapa kata CGPA 3.85 tak hebat? (SH 29/07/2016).

0

0

votes
Article Rating
Kongsikan artikel ini


KENAPA KJ ENGGAN MENGULAS?

Sebagaimana yang dilaporkan oleh sebuah portal atas talian, Ketua Pemuda UMNO, Khairy Jamaluddin dilaporkan enggan memberikan sebarang komen berhubung tindakan naibnya, Khairul Azwan Harun yang membuat laporan polis terhadap tiga Tan Sri yang didakwa berkonspirasi mahu menjatuhkan Perdana Menteri, Najib Razak.
Beliau dikatakan memberi isyarat demikian dengan bergegas meninggalkan majlis selepas menghadiri sebuah program di ibukota, meskipun menyedari puluhan petugas media sedang menunggunya.
Logiknya, KJ tentu sedar bahawa petugas media yang menantinya itu tidak lain ialah untuk mendapatkan reaksinya berhubung tindakan Khairul Azwan yang telah mencetuskan pelbagai persepsi dan spekulasi dalam masyarakat.
Lebih-lebih lagi, kebiasaannya juga KJ agak mesra dengan media dan tindakan bergegas itu memang jelas memberi maksud beliau enggan memberi sebarang ulasan mengenai isu tersebut.
Kenapa KJ enggan mengulas? Apa yang dibimbangkannya?
Apakah beliau sedang terperangkap dengan emosi yang tidak menentu berikutan laporan polis yang dibuat naibnya itu?
Sesuai dengan kenyataan Ketua Polis Negara, Khalid Abu Bakar bahawa pihak polis akan menyiasat Khairul Azwan terlebih dahulu untuk mendapatkan maklumat daripadanya, takkanlah KJ tidak boleh sekadar mengatakan “biarlah pihak polis menjalankan siasatannya” atau “oleh kerana laporan polis sudah dibuat, maka kita serahkan kepada pihak polis menjalankan tugasnya”?
Kenapa perlu melarikan diri dan buat-buat bergegas meninggalkan majlis?
Atau KJ memang sengaja membiarkan orangramai terus berandaian dan membuat bermacam-macam spekulasi berhubung laporan polis itu yang mustahil dilakukan tanpa pengetahuan dan restunya sebagai Ketua Pemuda UMNO? (SH 28/07/2016).

0

0

votes
Article Rating
Kongsikan artikel ini


NAJIB TAK FAHAM ATAU CUBA NAK PERDAYA MAKCIK FELDA?

Agak menjengkelkan mendengar reaksi terbaru Najib Razak mengenai saman sivil yang dibuat oleh Jabatan Kehakiman AS untuk menyita harta-harta bernilai RM4,000 juta yang dipercayai berasal daripada dana 1MDB yang telah dilencongkan.
Setelah reaksi pertamanya menyatakan kerajaan sedia memberi kerjasama berhubung saman sivil itu dan kemudian mahukan semua yang dinamakan, termasuk anak tirinya Riza Aziz, membersihkan nama masing-masing, kali ini Najib menyatakan 1MDB tidak terlibat dalam tindakan yang dilakukan oleh Jabatan Kehakiman AS itu.
Katanya, 1MDB tidak mempunyai kaitan dengan saman sivil itu memandangkan syarikat pelaburan strategik kerajaan itu tidak dinamakan sama sekali.
Dalam saman tersebut, 1MDB tidak dinamakan. Jadi, secara langsungnya 1MDB tidak terlibat, katanya selepas mempengerusikan mesyuarat MT UMNO.
Tambah Najib lagi, saman tersebut juga tidak menyebut 1MDB mempunyai aset di AS, selain tidak mengambil pandangan mana-mana daripada 1MDB atau pun pihak berkuasa di Malaysia.
Apa yang Najib cuba gambarkan kepada rakyat dengan reaksinya yang sedemikian rupa itu?
Adakah Najib mahu menggambarkan 1MDB tidak bersalah dan AS sebenarnya yang salah?
Adakah Najib tidak faham mengenai tindakan Jabatan Kehakiman AS itu atau ini satu lagi percubaan untuk memperdaya pakcik kampung dan makcik Felda tentang putih bersihnya 1MDB itu?
Dalam kes saman sivil tersebut, adalah jelas disebut harta-harta itu mahu disita kerana kerana ia dipercayai dibeli dengan menggunakan wang 1MDB yang dilencongkan. Harta-harta bernilai RM4,000 juta itu dibeli sebagai kaedah mencuci wang haram atau penggubahan wang daripada 1MDB yang pihak AS dapat kesan berjumlah RM14,000 juta atau AS$3.5 bilion.
Empat pemilik harta yang disebut itu ialah Jho Low, Riza Aziz, Khadem Al-Qubaisi dan Mohamed Al-Badawy.
Dalam hal ini, memanglah nama 1MDB tidak disebut dalam saman sivil yang difailkan kerana 1MDB adalah mangsa kecurian. Apabila mahu menyita harta, yang dinamakan sudah tentu yang disyaki pencurinya, bukan pihak yang kena curi.
Mereka yang dipercayai mencuri duit 1MDB itulah yang membeli harta-harta, membuat filem, berjudi dan sebagainya dengan wang tersebut. Oleh itu, siapa pun faham 1MDB memang tiada harta di AS, tetapi daripada wang 1MDB yang dicuri itulah mereka membeli pelbagai harta.
Tetapi adakah 1MDB tidak terlibat?
Jangan lupa, dalam kenyataan Peguam Negara AS , Loretta Lynnh itu juga beliau menyebut tentang komplot mencuri wang 1MDB dan ia didakwa dilakukan berkali-kali.
Apabila disebut komplot, bermakna ada pakatan tertentu yang dilakukan melibatkan pihak-pihak dalam 1MDB sendiri untuk menjayakan pencurian wang  itu. Sebab itu, pihak AS mengesan wang yang dicuri ialah sebanyak AS$3.5 bilion atau RM14,000 juta manakala Laporan Audit pula mengesan jumlah pengaliran wang yang tidak dapat disahkan berjumlah AS$7 bilion atau RM28,000 juta.
Bermakna, adalah tidak tepat untuk Najib mengatakan 1MDB tidak terlibat dalam saman Jabatan Kehakiman AS itu. Lagi pun, ini baru peringkat permulaan, selepas saman sivil dilakukan dan harta-harta dapat disita bagi mengelakkan mereka yang disebut namanya itu mencairkan harta-harta tersebut, ia pasti akan disusuli dengan saman jenayah akhirnya.
Hakikatnya, bukan 1MDB tidak terlibat dalam tindakan Jabatan Kehakiman itu, bahkan 1MDB adalah punca segala-galanya. Melalui 1MDBlah munculnya Jho Low dan kemudiannya wujud pula PetroSaudi, IPIC, Khadem, Mohamed Al-Badawy, Riza Aziz dan pelbagai nama yang lain.
Dalam maklumat Jabatan Kehakiman AS dan FBI itu juga mereka mempunyai maklumat bahawa Malaysian Official 1 turut menerima wang yang dipercayai bersumberkan 1MDB dengan jumlah keseluruhan sebanyak AS$731 juta atau lebih RM3,000 juta yang dimasukkan ke akaun peribadinya di Ambank.
Maka, berhentilah cuba menyucikan 1MDB dengan mengatakan ia tidak terlibat dan tidak mempunyai aset di AS. 1MDB adalah punca segala masalah yang sedang berlaku ini.
Tanpa 1MDB,  tiadalah kita kenal kleptokrasi. (SH 29/07/2016).

0

0

votes
Article Rating
Kongsikan artikel ini


SPRM BARU?

Seorang pegawai kanan Jabatan Peguam Negara, DZulkifli Ahmad dikatakan bakal dinamakan sebagai Ketua Pesuruhjaya SPRM yang baru bagi menggantikan Abu Kassim Mohamed.
Namanya dikatakan sudah dibentangkan dalam mesyuarat kabinet pada Rabu lalu.
Jawatan Dzulkifli dalam Jabatan Peguam Negara ialah Pengarah Pasukan Penguatkuasa Pemulihan Hasil Negara.
Peguam Negara sekarang ialah Apandi Ali yang dilantik secara mengejut dalam kontroversi 1MDB pada Julai tahun lalu bagi menggantikan Abdul Gani Patail yang “dibersarakan” atas alasan kesihatan.
Dalam masa yang sama, Timbalan Ketua Pesuruhjaya (Pencegahan) SPRM, Mustafar Ali diberitakan turut akan dipindahkan untuk mengetuai sebuah jabatan kerajaan yang lain yang belum dinamakan.
Mustafar difahamkan akan mengadakan pertemuan dengan Ketua Setiausaha Negara, petang ini.
Ini bermakna, bersekali dengan kemasukan Dzulkifli mengetuai SPRM, Mustafar juga dikeluarkan daripada agensi pencegahan rasuah negara itu.
Selepas Jabatan Peguam Negara “dirombak” dan berlaku beberapa pertukaran berikutan kemasukan Apandi pada Julai tahun lalu, kini nampaknya giliran SPRM pula bakal “dilembutkan” melalui perlantikan orang-orang baru di dalamnya.
Hmmmmm….(SH 29/07/2016)

0

0

votes
Article Rating
Kongsikan artikel ini


BAGAIMANA UNTUK BERITAHU ORANG KAMPUNG MENGENAI SKANDAL 1MDB DALAM
BAHASA PALING MUDAH?

Muhyiddin Yassin bersetuju untuk bekerjasama dengan PKR bagi mengadakan siri jelajah ke seluruh negara untuk menjelaskan mengenai skandal 1MDB dalam bahasa paling mudah kepada orangramai.
Persetujuan itu diumumkan dalam suatu sidang akhbar di Subang Jaya pada tengahari Sabtu dengan dihadiri Muhyiddin sendiri, Dr Wan Azizah Wan Ismail, Azmin Ali dan lain-lain pemimpin PKR.
Menurut Muhyiddin, penjelasan dalam bahasa yang mudah meliputi kawasan bandar dan luar bandar itu adalah penting supaya rakyat mendapat gambaran sebenar dan faham beban 1MDB kepada negara.
Ini kerana, katanya, isu melibatkan skandal 1MD bukan saja menjadi bualan dalam negara, bahkan juga sehingga ke luar negara.
Saya sokong inisiatif yang dicadangkan ini, malah perlu dipertingkatkan lagi. Kalau rakyat tidak disedarkan mengenai kuasa mereka dalam menentukan masa depan negara, sampai bila pun mereka tidak akan sedar, ujar Muhyiddin dalam ucapannya.
Bagaimana untuk menggambarkan skandal 1MDB ini dalam bahasa paling mudah untuk difahami, khususnya kepada orang-orang kampung dengan matlamat akhirnya supaya mereka akan menolak UMNO dan BN yang diketuai oleh Najib Razak?
Jika diimbas pelbagai isu yang timbul yang berpunca daripada 1MDB daripada awal sehinggalah kepada Jabatan Kehakiman AS mengambil tindakan di bawah Inisiatif Pengambilan Semula Aset Kleptokrasi (harta curi) baru-baru ini, bahasa paling mudah untuk menggambarkannya ialah syarikat itu merupakan lubuk pencurian terhebat, bukan saja dalam negara, tetapi juga di dunia.
Untuk aktiviti pelaburan dan menambah pendapatan negara, sebenarnya tidak perlu sama sekali ditubuhkan 1MDB kerana kita sudah pun mempunyai Khazanah Nasional yang telah ditubuhkan sejak sekian lama?
Kenapa perlu ditubuhkan sebuah syarikat lain untuk menjalankan aktiviti pelaburan juga?
Jawapannya tentu saja ialah kerana Khazanah tidak boleh dipergunakan sesuka hati sepertimana 1MDB dioperasikan, lebih-lebih bukan saja Najib meletakkan dirinya sebagai pemberi kata putus dalam urusan perniagaan dan pelaburannya, malah melalui 1MDB jugalah diletakkan Jho Low untuk mencatur segala-galanya.
Semua itu tidak mungkin dapat dilakukan melalui Khazanah.
Melalui 1MDB, ia digunakan untuk meminjam secara besar-besaran atau menjual bon bagi membiayai aktiviti pelaburannya. Walaupun terikat dengan komisen yang tinggi, 1MDB juga diberikan tanah kerajaan TRX dengan harga RM60 sekaki, meskipun harga pasaran mencecah RM3,000 sekaki. Tanah di tapak TUDM Sungai Besi juga diberikan kepada 1MDB dengan harga yang tidak didedahkan.
Daripada sebahagian wang penjualan bon itulah yang menurut Jabatan Kehakiman AS munculnya komplot pencurian berkali-kali dengan cara melencongkan sebahagian wang yang asasnya diperolehi  melalui pinjaman dan penjualan bon.
Pembeli utama bon 1MDB  ialah syarikat seperti Tabung Haji manakala pemberi pinjaman ialah KWAP atau Kumpulan Wang Amanah Pencen. Bermakna, akhirnya wang rakyat juga digunakan tetapi dengan cara penuh berhelah.
Tanah harga murah itu secara mudahnya ialah untuk membayar balik pinjaman yang dibuat oleh 1MDB yang termasuk di dalamnya wang yang dilencongkan atau dicuri itu. Usaha lain untuk membayar hutang-hutangnya ialah dengan menyenaraikan 1MDB di bursa saham, tetapi tergendala akhirnya kerana terlebih dahulu terdedah satu demi satu “pekung”  tentang aktiviti yang dijalankannya.
Melalui pencurian wang tersebut, ia bukan saja digunakan untuk kekayaan peribadi beberapa orang tertentu dan membeli hartanah mewah, lukisan mahal, membuat filem, berjudi, bersiar-siar dengan kapal, dimasukkan ke dalam akuan bank peribadi Malaysian Official 1 sebagaimana yang disebut oleh Jabatan Kehakiman AS dan sebagainya, bahkan di pihak 1MDB pula dilakukan tajaan menunaikan haji dalam kouta tertentu serta program-program sosial.
Ia merupakan aktiviti licik untuk mengaburi pencurian yang dilakukan. Ia seperti menggunakan wang rompakan untuk sedekah membaiki masjid atau meletakkan RM50 wang curi dalam Surah Yassin dalam majlis tahlil yang diadakan pada malam Jumaat.
Adakah wajib 1MDB membuat tajaan haji sedangkan ia sendiri berhutang keliling pinggang dan tidak pernah mengutip keuntungan dalam operasi perniagaannya?
Jadi, bahasa paling mudah yang mungkin boleh digunakan untuk menjelaskan kepada orangramai mengenai skandal 1MDB, termasuk orang kampung ialah ia merupakan lubuk pencurian berlapis-lapis yang kemudian cuba dikaburi daripada pandangan umum dengan aktiviti sosial dan keagamaan yang dijalankannya.
Sebab itu juga, program memakai jubah dan “ya hanana” kelihatan begitu menonjol dan aktif ketika ini berbanding era Tun Mahathir mahu pun Tun Abdullah Badawi. (SH 30/07/2016).

0

0

votes
Article Rating
Kongsikan artikel ini


MENGAPA BARU SEKARANG KJ BERSUARA?

Semalam, Najib Razak memberitahu tindakan Naib Ketua Pemuda UMNO, Khairul Azwan Harun membuat laporan polis terhadap bekas Ketua Pesuruhjaya SPRM, Abu Kassim Mohamed, bekas Peguam Negara, Abdul Gani Patail dan bekas Gabenor Bank Negara, Dr Zeti Akhtar Aziz adalah atas kapasiti peribadinya.
Kata beliau, sesiapa jua yang mempunyai maklumat atas sesuatu perkara berhak untuk berbuat demikian.
Kharul Azwan, Naib  Ketua Pemuda UMNO membuat laporan polis terhadap tiga individu terbabit kerana didakwa terbabit dalam konspirasi mahu menjatuhkan Perdana Menteri dengan menyalurkan maklumat dan dokumen tertentu kepada pihak asing.
Gani Patail menafikan dakwaan tersebut dengan menganggapnya bertujuan mencari publisiti. Beliau juga sudah melantik peguam dan sedang dalam pertimbangan untuk menyaman Khairul Azwan.
Abu Kassim pula telah mendapat nasihat peguam dan dinasihatkaj tidak memberi apa-apa ulasan buat waktu itu.
Dr Zeti belum diketahui tindakan yang akan dilakukan selanjutnya, cuma ada menyatakan beliau tidak akan bercakap mengenai laporan polis itu tanpa kehadiran peguamnya.
Setelah beberapa hari berdiam diri, hari ini Ketua Pemuda UMNO, Khairy Jamaluddin  mengatakan tindakan naibnya itu adalah bersifat individu dan bukan merupakan pendirian Pemuda UMNO.
Ia adalah tindakan individu yang mempunyai maklumat tertentu yang sudah pun dikongsi dengan pihak polis, tambahnya lagi.
Mengapa Najib dan KJ tidak mahu memikul tanggungjawab bersama terhadap laporan polis itu sedangkan Khairul Azwan adalah ahli Majlis Tertinggi UMNO dan juga Naib Ketua Pemuda UMNO Malaysia?
Benarkah KJ tidak dimaklumkan langsung sebelum naibnya itu membuat laporan polis sedangkan sehari sebelum laporan itu dibuat telah berlangsung mesyuarat Exco Pemuda UMNO?
Benarkah beliau tidak tahu apa-apa mengenai laporan polis itu dan sebaliknya jika beliau mengetahuinya,  adakah sesuatu nasihat telah diberikan kepada Khairul Azwan?
Mengapa hanya setelah Najib mengatakan ia berupa tindakan bersifat peribadi, barulah KJ berani menyatakannya sebagai tindakan individu?
Apa agaknya jawapan KJ pada hari ini sekiranya semalam Najib mengatakan laporan polis itu direstuai oleh MT UMNO? (SH 30/07/2016).

0

0

votes
Article Rating
Kongsikan artikel ini


APA PERLU DILAKUKAN KEPADA UMNO?

Kata Tun Mahathir Mohamad, parti yang bakal ditubuhkannya akan dibarisi pemimpin baharu yang mampu menukar cara perjuangan UMNO yang ketika ini dipimpin oleh Najib Razak.
Hari ini dasar perjuangan UMNO hanya untuk tentukan Najib tidak dihadapkan ke mahkamah, ujar beliau.
Muhyiddin Yassin pula mengumpamakan UMNO ibarat sebuah kereta rosak yang tidak boleh diperbaiki lagi.
Bila dibaiki pun ia akan terus rosak, lebih-lebih bila Presiden UMNO sendiri seorang yang amat tidak bertanggungjawab. Jadi, kita kena tukar dengan kereta baru, katanya.
Mohd Shafie Apdal pula mengatakan, orang Melayu tidak akan mati tanpa UMNO, sambil memberi contoh apa yang berlaku di Selangor, Pulau Pinang dan Kelantan sekarang.
Sehubungan itu, beliau juga nenggesa rakyat Sabah agar berani mengubah kepimpinan kerajaan negeri tersebut.
Mukhriz Mahathir meminta rakyat membuat pilihan yang bijak dalam pilihanraya akan datang demi menyelamatkan masa depan negara.
Sama ada negara dapat diselamatkan atau tidak, penentuannya ialah pilihanraya akan datang, tegas bekas Menteri Besar Kedah itu.
Jadi, apa yang perlu dilakukan kepada UMNO? Apa pilihan yang sebaiknya?
Atau barangkali ini jawapan paling munasabah sekali? (SH 31/07/2016).

0

0

votes
Article Rating
Kongsikan artikel ini


MAHFUZ TANYA, NAJIB ADA MASALAH PENDENGARAN KE?

Kenyataan Media Mahfuz Omar, Ahli Parlimen Pokok Sena, Kedah.
1. Khairul Naib Ketua Pemuda Umno Malaysia dalam sidang media di balai polis pada 26 july 2016 selepas beliau membuat laporan polis terhadap tiga Tan Sri menyatakan dengan jelas yang dia mewakili Pemuda Umno. Dalam erti kata lain *budak Khairul buat laporan polis terhadap tiga Tan Sri dalam pengetahuan dan pesetujuan Pemuda Umno serta dalam pengetahuan Khairy Jamaludin, Ketua Pemuda Umno*. Khairy Jamaludin adalah ahli mesyuarat MT Umno yang bertaraf Naib Presiden.
2. PM Najib kurang pendengaran ka sehingga berkata laporan polis yang budak Khairul buat atas sifat peribadi. Bukan atas nama Umno. *Najib jangan memperbodohkan rakyat. Najib dan Umno jangan cuba untuk memisah diri dari laporan polis yang budak khairul buat*.
3. Tolonglah mengaku yang budak Khairul buat *laporan polis atas restu Najib dan Umno untuk melindungi dan mengalihkan tumpuan rakyat daripada isu perompak negara yang memiliki kekayaan hasil penyelewengan dan pencurian wang 1MDB* kepada isu kononnya ada pegawai dan bekas pegawai tinggi kerajaan nak guling PM Najib dan kerajaan Malaysia dengan menjual maklumat kepada Amerika Syarikat.
4. Persoalan yang timbul kenapa Najib sendiri yang bagi kenyataan dan tidak dua Naib Presiden. Kenapa Najib ambil masa hari ke 4 selepas laporan dibuat untuk buat kenyataan. Kenapa Khairy Jamaludin (KJ) Ketua Pemuda Umno hanya menyatakan tindakan laporan budak Khairul Naib ketua Pemuda Umno tiada kena mengena dengan Umno dan Pemuda Umno dan itu hal peribadi budak Khairul sehari selepas Najib. *Kenapa Khairi tidak menyatakan  pendirian selepas budak Khairul buat laporan Polis pada 26 July 2016*. Kenapa 30 July 2016 baru buat kenyataan. Kenapa tunggu Najib buat pendirian dahulu. Jelas *Pemuda Umno hanya jadi pak turut, tak ada telur*.
5. Pemuda Umno tidak membawa suara keberanian anak muda. Pemuda Umno tidak menghayati pepatah berani kerana benar. *Pemuda Umno berdiri atas takutkan dedak tidak melimpah ke mulut*. Umno dan Pemudanya takut dengan *gelombang kemarahan rakyat khususnya pegawai kerajaan yang merasai mereka tidak lagi dilindungi walaupun kerja betul yang mereka lakukan seperti yang dilakukan oleh tiga Tan Sri*.
6. Saya percaya rakyat khususnya pegawai dan kakitangan kerajaan tidak akan mempercayai helah Umno kononnya budak Khairul buat laporan polis atas sifat peribadinya. *Rakyat tetap mempercayai tanpa restu Umno budak Khairul tak akan berani buat laporan tersebut dengan membuat tuduhan jahat terhadap tiga Tan Sri yang telah berkhidmat dan menyumbang jasa yang besar pada Malaysia*.
#BeraniKeranaBenar
#TakutKeranaTakadatelur
#SelamatkanMalaysia.
*DATO’HJ MAHFUZ HJ OMAR*
Ahli Parlimen Pokok Sena
5pm Taman Malewar KL
31July 2016/26 Syawal 1437H.

0

0

votes
Article Rating
Kongsikan artikel ini


AMINNN…SAMA DAN SERUPA

Ketua Pesuruhjaya SPRM yang baru, Dzulkifli Ahmad berikrar untuk menjalankan tugasnya dengan menjadikan firman Tuhan sebagai pegangannya.
Dalam kenyataan pertama bersama tugas barunya itu, Dzulkifli berkata beliau sedar akan perintah Tuhan yang menyeru orang-orang beriman agar tidak khianat kepada amanah yang diberikan.
Perintah Allah SWT itu akan sentiasa saya jadikan pegangan serta pedoman sepanjang melaksanakan amanah yang berat ini, katanya lagi.
Aminnn…
Pada 27 Julai lalu, Peguam Negara Apandi Ali berkata, beliau berpegang kepada falsafah Al-Quran  yang memerintahkan supaya manusia diadili sama rata tanpa memberi pertimbangan kepada pangkat atau hubungan kekeluargaan.
Katanya, falsafah itu bukanlah sesuatu yang asing kerana menegakkan keadilan tanpa rasa takut atau pilih kasih adalah juga falsafah yang sungguh sinonim dengan fraterniti perundangan sejak sekian lama.
Falsafah Al-Quran itu juga memberikan saya inspirasi untuk mencipta slogan baharu Jabatan Peguam Negara “Bertekad Menegakkan Keadilan”, tulis Apandi dalam sebuah akhbar.
Juga Aminnn…
Kedua-dua mereka nampaknya sama-sama berpegang kepada Al-Quran.
Tetapi, Dzulkifl didapati duduk bersebelahan Apandi ketika Peguam Negara itu mengadakan sidang media pada 26 Januari lalu yang membersihkan Najib daripada sebarang pertuduhan terhadap siasatan SPRM berkaitan 1MDB dan derma RM2,600 juta serta dana RM42 juta milik SRC International yang masuk ke akaun peribadi Perdana Menteri.
Dalam kenyataannya semalam, Lim Kit Siang percaya Dzulkifli ketika bertugas di Jabatan Peguam Negara telah memainkan peranan penting dalam membantu membersihkan nama Najib. Jawatan akhir Dzulkifli di Jabatan Peguam Negara sebelum dilantik Ketua Pesuruhjaya SPRM ialah sebagai Pengarah Pasukan Penguatkuasaan Pemulihan Hasil Negara.
Mudah-mudahan dengan sama-sama menjadikan Al-Quran sebagai pegangan, kedua-dua mereka benar-benar berpegang kepada ajaran serta perintah Tuhan dan bukan sekadar memegang Al-Quran ketika membacanya saja. (SH 01/08/2016).

0

0

votes
Article Rating
Kongsikan artikel ini


APAKAH TUN M JUGA AKAN DISIASAT?

Tanpa berselindung lagi, Tun Mahathir Mohamad bukan saja meneruskan serangannya terhadap Perdana Menteri, bahkan secara terbuka mengatakan Malaysian Official 1 yang disebut oleh Jabatan Kehakiman AS ialah Najib Razak.
“Walaupun nama Najib tidak dicatit, tetapi semua tahu Malaysian Official 1 (Pegawai Malaysia Nombor 1) ialah Najib.
“Hanya yang bangang saja yang tidak kenal Najib sebagai Pegawai Malaysia Nombor 1. Dan mereka saja yang masih sanggup menerima Najib sebagai pemimpin mereka,” kata bekas Perdana Menteri itu dalam tulisan terbaru di blognya.
Hari ini juga, Ahli Parlimen Petaling Jaya Utara, Tony Pua dipanggil oleh Suruhanjaya Komunikasi dan Multimedia Malaysia atau SKMM berhubungnya tulisannya di laman sosial Facebook yang menuduh Najib adalah Malaysian Official 1.
Tony Pua berkata, beliau dimaklumkan bahawa SKMM memanggilnya kerana suruhanjaya itu menerima lima aduan daripada orangramai berhubung tuduhannya terhadap Najib itu.
Pengerusi DAP Selangor itu bagaimanapun bertegas tidak akan menarik balik statusnya di Facebook itu, malah berikrar untuk meneruskan peranan sebagai Ahli Parlimen untuk meminta kerajaan bersikap telus dalam soal 1MDB.
Kenapa ada yang membuat aduan terhadap Tony Pua?
Adakah menuduh Najib sebagai Malaysian Official 1 suatu kesalahan?
Jika begitu, adakah Tun Mahathir juga dianggap telah melakukan kesalahan?
Apakah selepas ini Tun Mahathir juga akan turut disiasat oleh SKMM? (SH 01/08/2016)

0

0

votes
Article Rating
Kongsikan artikel ini


PARTI BARU, TUN M SENDIRI AKAN PERGI KE PENDAFTAR PERTUBUHAN

Perkara yang paling ditunggu-tunggu oleh rakyat Malaysia sekarang ialah bilakah parti baru yang mahu ditubuhkan oleh Tun Mahathir Mohamad akan menjadi kenyataan.
Sehingga ini bekas Perdana Menteri selama 22 tahun itu difahamkan telah mengadakan beberapa pertemuan serta perbincangan dengan pelbagai pihak yang berkepentingan mengenainya, malah hasrat menubuhkan parti baru itu turut dibincangkan dengan pemimpin-pemimpin utama Pakatan Harapan.
Tidak saja Pakatan Harapan menyambut baik kewujudan parti baru itu serta menyatakan kesediaan untuk saling bekerjasama, malah Anwar Ibrahim yang sedang berada di penjara juga turut sama mengalu-alukannya.
Tun Mahathir, Muhyddin Yassin dan Mukhriz Mahathir pula sudah beberapa bercakap mengenai parti baru itu yang bukan saja ditubuhkan untuk menyaingi UMNO, bahkan diyakini mampu menumbangkannya.
Setelah masa kian berlalu, bilakah parti baru itu akan menjadi kenyataan?
Esok? Minggu depan? Bulan depan? Tahun hadapan?
Semua dalam debaran.
Bukan saja rakyat ternanti-nanti, malah pemimpin-pemimpin UMNO juga sedang berdebar-debar menunggunya.
Jika dilihat berdasarkan komen-komen melalui media, pemimpin UMNO yang “lurus bendul”  akan berterus-terang mengatakan parti baru itu tidak perlu diwujudkan kerana akan memecah-belahkan rakyat, perjuangan Tun Mahathir yang dulunya hanya mahu menyingkirkan Najib sudah tersasar jauh dan pelbagai lagi nada yang mirip sepertinya.
Tetapi, bagi pemimpin yang “malu-malu kucing”  dan ingin menutup kerisauan dalam hati, mereka akan berkata, parti baru itu akan menambahkan perpaduan ahli-ahli UMNO, memberi motivasi untuk UMNO lebih berjaya, UMNO tetap keramat di hati rakyat dan seumpamanya lagi.
Hakikatnya, baik yang “lurus bendul” atau yang “malu-malu kucing”, mereka sedar akan kemampuan dan daya fikir Tun Mahathir dalam mengalahkan musuh-musuh politiknya.
Lalu, kenapa sehingga sekarang masih belum ditubuhkan lagi parti baru itu?
Apakah Tun Mahathir akan membuat pendaftaran baru atau mengambil alih mana-mana parti yang tidak aktif dengan menukar nama dan perlembagaannya?
Meskipun Tun Mahathir  lebih digalakkan mengambil alih mana-mana parti yang sudah wujud dan tidak aktif kerana ia lebih menjimatkan masa, bahkan sudah bertemu dengan beberapa pemilik yang sedia berbuat demikian, bekas Perdana Menteri itu dikatakan mempunyai pertimbangan lain setakat ini.
Tun Mahathir difahamkan lebih berminat untuk mendaftar sebuah parti politik baru di mana beliau bersama ahli jawatankuasa penajanya akan pergi sendiri ke pejabat Pendaftar Pertubuhan bagi maksud tersebut.
Tujuan Tun Mahathir pergi sendiri itu bukan saja untuk menunjukkan kepada rakyat kesungguhannya untuk menumbangkan UMNO dan BN, malah untuk melihat sejauh mana kerajaan benar-benar bersikap terbuka, demokratik dan sedia meluluskan parti baru tersebut.
Difahamkan sehingga ini itulah pilihan utama Tun Mahathir berkenaan parti baru itu. Hanya jika pendaftaran itu ditolak atau tidak diluluskan, barulah pilihan lain akan dilakukan.
Namun demikian, meskipun Tun Mahathir akan menjadi penggerak utama penubuhan parti baru itu, beliau tidak akan memegang apa-apa jawatan, jauh sekali untuk bertanding semula dalam pilihanraya akan datang.
Hampir pasti parti itu akan diketuai oleh Muhyiddin Yassin dan Mukhriz sebagai pemimpin nombor duanya, sementara Shafie Apdal akan menubuhkan sebuah parti lain yang berkonsepkan “Sabah untuk rakyat Sabah.”
Tun Mahathir hanya akan menjadi penasihat serta pembimbing kepada pemimpin-pemimpin baru yang bakal mengambil alih pentadbiran negara bersama-sama dengan Pakatan Harapan. (SH 02/08/2016).

0

0

votes
Article Rating
Kongsikan artikel ini


TIGA TAN SRI WAJIB SAMAN MALU ATAU SEDIAKAH NAIB KETUA PEMUDA UMNO
MOHON MAAF SECARA TERBUKA?

Dalam satu keputusan yang dianggap tamparan dan memalukan, Ketua Polis Negara, Khalid Abu Bakar berkata, siasatan berhubung laporan polis yang dibuat Naib Ketua Pemuda UMNO, Khairul Azwan Harun terhadap Tiga Tan Sri atas dakwaan berkonspirasi mahu menjatuhkan Perdana Menteri dan kerajaan, telah ditutup.
Kata beliau, siasatan polis mendapati laporan polis yang dibuat oleh Khairul Azwan  atau lebih dikenali Azwanbro itu hanyalah berdasarkan andaian semata-mata.
“Kita sudah merakam percakapan dia dan kita mendapati Khairul Azwan membuat laporan itu berdasarkan andaian-andaian sahaja.
“Tidak dapat mengemukakan apa-apa bukti untuk menyokong apa juga yang dia nyatakan dalam laporan.
“Untuk itu, pihak polis tidak akan meneruskan siasatan. Kita telah menghentikan siasatan,” kata Khalid lagi.
Dalam bahasa yang mudah, bermakna kes ini telah tutup fail dengan serta-merta. Tiga Tan Sri yang didakwa oleh Khairul Azwan iaitu Abu Kassim Mohamed, Gani Patail dan Dr Zeti Akhtar Aziz juga tidak akan dipanggil polis untuk memberi apa-apa keterangannya lagi.
Jika hanya berdasarkan andaian-andaian saja, kenapa Khairul Azwan tergamak membuat laporan polis terhadap tiga tokoh terkemuka terbabit?
Hello bro, bukankah andaian lebih sesuai dijadikan modal sembang kedai kopi sahaja?
Mana wibawa dan harga dirinya sebagai Naib Ketua Pemuda dan Ahli Majlis Tertinggi UMNO Malaysia, jika berdasarkan andaian saja sudah sanggup pergi ke balai polis untuk membuat dakwaan terhadap orang lain?
Masa buat laporan polis, bukan main gempak lagi ayat-ayat yang keluar daripada mulutnya. Cuba kita imbas semula yang diperkatakan oleh Khairul Azwan pada 26 Julai lalu sebaik saja selesai membuat laporan polisnya.
– Ketiga-tiga mereka yang disyaki itu didakwa memberi dokumen dan maklumat sulit kepada agensi luar negara, termasuk FBI.
– Mereka memberikan maklumat sulit tersebut kepada pihak asing tanpa kelulusan yang sah daripada pihak berkuasa Malaysia, termasuk Jabatan Peguam Negara.
– Sebahagian besar maklumat dan dokumen yang dikemukakan adalah palsu, diputar-belit dan direka untuk mencapai agenda jahat mereka.
Ditanya berkenaan dokumen yang dibekalkan oleh ketiga-tiga individu berkenaan, Khairul Azwan berkata, beliau hanya akan berkongsi maklumat tersebut dengan menteri yang bertanggungjawab dan terpulang kepada pihak polis menentukan bila beliau boleh berbuat demikian.
Makna kata, ketika membuat laporan polis itu, Khairul Azwan ada bukti dan dokumen-dokumen tertentu dalam tangannya.
Kenapa alih-alih selepas dipanggil polis, semua dakwaan disahkan pihak polis hanya berdasarkan andaian-andaian sahaja?
Mengapa tiada sebarang bukti dapat ditunjukkan kepada pihak polis?
Apa jadi ni beb? Tak malukah buat perangai sedemikian sedangkan pegang jawatan Naib Ketua Pemuda dan Ahli Majlis Tertinggi UMNO Malaysia?
Dengan kenyataan dan pengesahan Khalid itu, apa yang akan dilakukan oleh Khairul Azwan selepas ini?
Adakah beliau akan memohon maaf secara terbuka kepada ketiga-tiga Tan Sri itu dan membeli iklan di akhbar-akhbar arus perdana  bagi tujuan yang sama?
Atau hanya akan berdiam diri dan selamba saja?
Tetapi, bagaimana dengan ketiga-tiga Tan Sri yang telah diaibkan dengan tuduhan-tuduhan berat dan palsu oleh Khairul Azwan itu?
Bagaimana nama mereka mahu dibersihkan setelah dicemarkan dengan tuduhan-tuduhan yang rupa-rupanya hanya berdasarkan andaian?
Tiada lain, ruang kini sedang terbuka luas untuk Abu Kassim, Gani Patail dan Dr Zeti untuk masing-masing mengemukakan saman malu dan menuntut gantirugi terhadap Khairul Azwan atas dakwaan palsu dan reputasi mereka yang telah dihancurkan. (SH 02/08/2016).

0

0

votes
Article Rating
Kongsikan artikel ini


"BUKAN ANDAIAN DAN IA MEWAKILI SUARA PEMUDA" – APA REAKSI KPN DAN KJ
SELEPAS INI?

Tindakan Ketua Polis Negara, Khalid Abu Bakar menutup siasatan berhubung dakwaan wujudnya konspirasi mahu menjatuhkan Najib Razak oleh tiga Tan Sri dan menyifatkan laporan polis yang dibuat oleh Naib Ketua Pemuda UMNO, Khairul Azwan Harun hanya berdasarkan andaian, nampaknya tidak menjadikan kes tersebut benar-benar tertutup.
Khairul Azwan yang mengadakan sidang akhbar petang tadi bukan saja menolak laporan polis yang dibuatnya berdasarkan andaian, malah juga mengatakan tindakannya adalah mewakili suara Pemuda UMNO.
Sebelum ini, Ketua Pemuda UMNO, Khairy Jamaluddin menyifatkan laporan polis yang dibuat oleh naibnya itu adalah bersifat peribadi dan tidak mewakili Pemuda UMNO.
Dengan mempertahankan laporan polisnya bukan berdasarkan andaian serta tindakannya adalah juga mewakili suara Pemuda UMNO, Khairul Azwan secara sekaligus menolak tanggapan Khalid Abu Bakar dan KJ terhadap tindakannya.
“Kami telah buat laporan polis, itu tindakan kami. Kami bertanggungjawab, jadi kami buat laporan.
“Ia bukan andaian dan laporan polis telah kami buat. Tetapi saya difahamkan polis tidak akan teruskan siasatan dan tiada tindakan akan diambil terhadap saya,” katanya lagi.
Khairul Azwan juga mempertahankan laporan polis yang dibuatnya adalah berdasarkan keyakinan dan kepercayaan di mana ia akhirnya telah berjaya mematahkan percubaan mahu menjatuhkan Perdana Menteri.
Dalam sidang akhbarnya itu, beliau mengungkapkan perkataan “kami” yang jelas menggambarkan semua tindakan yang diambilnya adalah mewakili Pemuda UMNO dan bukan dirinya secara individu.
Jadi, isu ini seolah-olah belum lagi tertutup. Malah Khairul sedang membukanya semula secara perlahan-lahan.
Apa reaksi seterusnya daripada Ketua Polis Negara berhubung kenyataan Khairul Azwan ini?
Apakah Khalid akan terus mempertahankan kenyataannya sebelum ini bahawa dakwaan Khairul mengenai konspirasi itu hanya berdasarkan andaian atau beliau sedia membuka semula siasatan?
Jika hanya andaian, bagaimana Khairul Azwan begitu bangga bahawa laporan polis yang dibuatnya telah berjaya menyelamatkan kedudukan Najib?
Mungkinkah juga, demi mempertahankan kenyataan berkaitan andaian  itu, pihak polis sebaliknya akan membuka kertas siasatan terhadap Khairul atas dakwaan membuat laporan palsu?
Bagaimana pula dengan KJ?
Adakah beliau akan tetap berkeras bahawa tindakan Khairul Azwan adalah bersifat peribadi dan tidak mewakili Pemuda UMNO atau sedia mengakui apa yang diperkatakan naibnya itu?
Bagaimana jika Khairul Azwan dapat membuktikan tindakan membuat laporan polis telah mendapat restu daripada KJ sendiri?
Lagi pun, tentu ramai yang sedar bahawa sehari sebelum beliau membuat laporan polis yang mendakwa wujudnya konspirasi mahu menjatuhkan Najib oleh bekas Ketua Pesuruhjaya SPRM, Abu Kassim Mohamed, bekas Peguam Negara, Gani Patail dan bekas Gabenor Bank Negara, Dr Zeti Akhtar Aziz, telah diadakan mesyuarat bulanan Exco Pemuda UMNO.
Apakah tidak ada apa-apa perbincangan mengenai laporan polis itu dalam mesyuarat Exco Pemuda?
Khalid dan KJ, tampillah dengan segera!! (SH 03/08/2016).

0

0

votes
Article Rating
Kongsikan artikel ini


JIKA ADA HARGA DIRI, AZWANBRO PERLU LETAK JAWATAN AHLI MT DAN NAIB
KETUA PEMUDA UMNO

Sekarang sudah sah dan sahih bahawa laporan polis yang dibuat oleh Naib Ketua Pemuda UMNO, Khairul Azwan Harun terhadap bekas Ketua Pesuruhjaya SPRM, Abu Kassim Mohamed, bekas Peguam Negara, Gani Patail dan bekas Gabenor Bank Negara, Dr Zeti Akhtar Aziz adalah tidak benar dan hanya berdasarkan andaian.
Sebagaimana yang dinyatakan oleh Ketua Polis Negara, Khalid Abu Bakar semalam, Khairul Azwan atau Azwanbro tidak dapat mengemukakan apa-apa bukti untuk menyokong laporan polis yang dibuatnya pada 26 Julai lalu.
Dalam erti kata lain, laporan polis terhadap tiga Tan Sri itu juga boleh dianggap sebagai laporan palsu dan  menurut seorang peguam, Syahredzan Johan, ia adalah suatu kesalahan di bawah Seksyen 182 Kanun Keseksaan.
Kata Syahredzan lagi, memberi maklumat palsu dengan niat menyebabkan penjawat awam menggunakan kuasanya yang sah di sisi undang-undang yang boleh mendatangkan kegusaran atau bencana kepada orang orang lain adalah suatu kesalahan di bawah Seksyen 182 Kanun Keseksaan.
Mungkin seseorang perlu membuat laporan polis dalam hal ini.
Sebelum itu, Najib Razak selaku Presiden UMNO menyifatkan laporan polis yang dibuat oleh Azwanbro adalah atas kapasiti peribadinya dan bukan parti.
Susulannya, Ketua Pemuda UMNO, Khairy Jamaluddin turut mengatakan tindakan naibnya adalah bersifat individu dan tidak mewakili pendirian sayap kanan parti itu.
Tetapi, di dalam UMNO, Khairul adalah Naib Ketua Pemuda dan Ahli Majlis Tertinggi UMNO Malaysia.
Dalam hal ini, terbukti bahawa sebelum pun laporannya itu disahkan oleh pihak polis sebagai tidak benar, hanya berdasarkan andaian dan tiada bukti dapat ditunjukkan, UMNO dan Pergerakan Pemuda UMNO sudah mula menjauhkan diri daripadanya.
Kecuali jika Azwanbro ingin terus bertahan dengan pendiriannya dan sedia menunjukkan bukti-bukti yang ada dalam tangannya, beliau bukan saja harus meminta maaf secara terbuka kepada ketiga-tiga Tan Sri yang telah dicemarkan namanya itu, malah mesti juga meletakkan jawatannya daripada UMNO dengan segera.
Selepas membuat laporan polis, beliau sudah dijauhi oleh UMNO dan Pergerakan Pemuda yang merupakan payung kepadanya dan sebaik disahkan laporannya hanya berdasarkan andaian, bermakna jawatan dan kedudukannya jadi tidak berharga lagi.
Meletak jawatan dan berundur, sekurang-kurangnya menjadikan beliau manusia yang ada prinsip dan harga diri. (SH 03/08/2016).

0

0

votes
Article Rating
Kongsikan artikel ini


KELULUSAN PARTI BARU DI TANGAN ZAHID ATAU NAJIB?

Muhyiddin Yassin yang bakal menerajui sebuah parti politik baru mengesahkan akan membuat pendaftarannya dengan Pendaftar Pertubuhan dalam waktu terdekat ini.
Parti itu difahamkan mirip UMNO dengan tumpuan khusus kepada agenda perjuangan Bumiputera.
Sebagaimana ramai yang tertunggu-tunggu kewujudan parti baru berikutan semakin meningkat mereka yang hilang kepercayaan kepada UMNO selagi ia terus dipimpin oleh Najib Razak, tiada lain harapan Muhyiddin ialah agar sama-sama berdoa supaya parti baru ini tiada masalah untuk mendapat kelulusannya.
Semalam, Timbalan Perdana Menteri yang juga Menteri Dalam Negeri, Ahmad Zahid Hamidi memberi jaminan bahawa tiada masalah bagi pihaknya meluluskan parti baru itu jika semua syarat telah dipenuhi.
Sebagai Menteri Dalam Negeri, Jabatan Pendaftar Pertubuhan adalah di bawah tanggungjawab saya, kalau syarat-syaratnya dipenuhi, kelulusannya Insya Allah akan disegerakan, kata Zahid.
Dalam hal ini, Tun Mahathir yang merupakan tulang belakang di sebalik penubuhan parti baru itu tentu saja tiada masalah memenuhi semua syarat-syarat yang ditetapkan memandangkan beliau pernah menubuhkan semula UMNO pada tahun 1988 dahulu.
Cuma, bolehkah dipercayai sepenuhnya kata-kata Zahid itu?
Bagaimana jika Najib berbisik kepadanya agar kelulusan itu dilengah-lengahkan atau tidak diluluskan sama sekali? (SH 04/08/2018).

0

0

votes
Article Rating
Kongsikan artikel ini


SATU LAWAN SATU – FORMULA SEBENAR TERLETAK PADA PAS

Dengan tidak semena-mena, tanpa angin dan tanpa ribut, tiba-tiba saja Ketua Pengarah Pilihanraya Pas, Mustaffa Ali tampil mencadangkan agar parti-parti pembangkang mencari formula pertandingan satu lawan satu menentang BN menjadi kenyataan dalam PRU 14 akan datang.
Kata beliau, berdasarkan kajian dan analisis Jabatan Pilihanraya Pas atau JPP Pusat, pertandingan satu lawan satu adalah cara terbaik untuk menghilangkan kuasa BN yang memerintah negara sekarang ini.
“Kalau pertandingan melawan BN lebih daripada satu lawan satu, ia memberi laluan mudah untuk BN terus berkuasa.
“Ini tidak bagus kerana akan menjadikan UMNO dan BN lebih angkuh serta terus melakukan penyelewengan dan penyalahgunaan kuasa yang melemaskan rakyat,” katanya lagi.
Apakah saranan ini merupakan kesedaran Mustaffa Ali dan JPP Pusat saja atau kesedaran yang sudah menyelinap ke dalam diri seluruh  pimpinan Pas, termasuk Hadi Awang dan juga Dr Haron Din?
Sesungguhnya apa yang diperkatakan oleh Mustaffa Ali itu bukanlah perkara baru atau asing bagi parti-parti pembangkang dalam Pakatan Harapan serta di kalangan rakyat yang inginkan perubahan.
Pakatan Harapan telah melontarkan idea pertandingan satu lawan itu ketika pilihanraya kecil Sungai Besar dan Kuala Kangsar dulu lagi berikutan sedar bala daripada pertandingan tiga penjuru dalam pilihanraya negeri Sarawak sebelum itu.
Tetapi, siapakah  yang awal-awal menolak untuk berkompromi?
Siapakah yang beria-ia mengatakan Sungai Besar dan Kuala Kangsar adalah kerusi tradisi milik mereka yang kononnya telah ditandingi sejak merdeka lagi, walaupun tidak pernah memenanginya?
Jika Pas ingin merealisasikan formula pertandingan satu lawan satu menentang BN menjadi kenyataan, yang paling awal perlu mereka dilakukan ialah sentiasa berlapang dada, berunding dengan kepala yang dingin dan jangan meletakkan syarat-syarat tertentu sebelum perundingan dimulakan.
Dalam suasana sekarang, kiranya benar ada semangat untuk bekerjasama, ingin pertandingan satu lawan satu dan betul-betul mahu menumbangkan BN, Pas harus menerima realiti yang ada di depan mata iaitu DAP dan Amanah ialah sebahagian daripada Pakatan Harapan serta menyambut baik kehadiran parti baru tajaan Tun Mahathir Mohamad.
Pas tidak boleh misalnya, hanya ingin bekerjasama dengan PKR sahaja, tetapi enggan sama sekali duduk semeja berunding atau berkompromi dengan DAP dan Amanah.
Begitu juga, Pas tidak boleh jika hanya mahu bekerjasama dengan PKR serta parti baru Tun Mahathir semata-mata, sebaliknya bertindak membelakangkan DAP dan Amanah.
Berdasarkan realiti politik semasa dan komposisi pelbagai kaum dalam negara, kehadiran semua parti haruslah diterima seadanya, dihormati dan dengan berlapang dada.
Soal perbezaan ideologi dan pembahagian kerusi mesti ditangani dengan sebaik-baiknya, kiranya benar UMNO dan BN adalah musuh utama yang mahu ditumbangkan dan rakyat ingin dibela.
Jika dilihat berdasarkan senario di Sungai Besar dan Kuala Kangsar, Pakatan Harapan memang sedia untuk berbincang bagi mencari formula agar pertandingan satu lawan satu menjadi kenyataan, malangnya ketika itu Pas yang lebih berkeras untuk meletakkan calon di kedua-dua kerusi tersebut tanpa mahu berganjak walau sedikit pun.
Maka itu, untuk PRU 14 akan datang, formula sebenar bagaimana merealisasikan pertandingan satu lawan satu itu lebih banyak terletak kepada Pas. Pakatan Harapan dan parti baru Tun Mahathir barangkali lebih terbuka dalam perundingan dan perbincangan kerana yang utama bagi mereka ialah UMNO dan BN dapat dikalahkan.
Jika Pas sedia melembutkan hati sendiri, menerima realiti dalam bekerjasama dan tidak terlalu keras untuk tetap bertanding di semua kerusi tradisi, termasuk kerusi tradisi kalah, hasrat satu lawan satu menentang BN dan kemudian sama-sama menubuhkan kerajaan lebih mudah untuk dicapai.
Yang penting bukan banyak mana kerusi hendak ditandingi, tetapi berapa kerusi yang boleh dimenangi. (SH 04/08/2016).

0

0

votes
Article Rating
Kongsikan artikel ini


AHLI UMNO SAMAN KERAJAAN

Seorang ahli UMNO daripada Melaka, Muhammad Zahid Md Arip hari ini tampil mengemukakan saman di Mahkamah Tinggi Kuala Lumpur untuk membatalkan keputusan kerajaan meletakkan Laporan Audit 1MDB di bawah Akta Rahsia Rasmi atau OSA.
Kata Zahid, beliau mengemuakan saman itu bagi pihak rakyat Malaysia yang cintakan kebenaran dan keadilan, selain sesuai dengan janji kerajaan sendiri sebelum ini yang meminta semua pihak menunggu laporan audit untuk mengetahui fakta sebenar mengenai 1MDB.
Dalam samannya yang difailkan melalui peguam Hanif Khatri, Zahid menamakan Perdana Menteri, Najib Razak,  Ketua Audit Negara, Ambrin Buang dan kerajaan Malaysia sebagai responden-responden.
Alasan-alasan yang dikemukakan dalam tuntutannya ialah:-
– bahawa keputusan untuk mengklasifikasikan Laporan Audit 1MDB di bawah OSA adalah bercanggah dengan Perkara 107(1) Perlembagaan Persekutuan yang menghendaki Ketua Audit  Negara mengemukakan laporan itu kepada Yang Dipertuan Agong, yang kemudian hendaklah ia dibentangkan di Parlimen, sekaligus menjadikannya dokumen awam;
– bahawa terdapat pertembungan kepentingan yang jelas dalam keputusan itu di mana responden pertama (Najib) terpalit secara langsung dalam skandal salah laku kewangan 1MDB, justeru atas prinsip keadilan asasi, responden pertama tidak berhak untuk memberikan sebarang kuasa kepada responden kedua (Ambrin) untuk mengklasifikasikan laporan audit itu di bawah OSA;
– bahawa responden-responden telah melangkaui kuasa yang sepatutnya kerana Perkara 107(1) Perlembagaan Persekutuan tidak memberikan pilihan, sebaliknya meletakkan kewajipan untuk menyemukakan laporan audit 1MDB kepada Yang Dipertuan Agong, kemudian hendaklah menyebabkan ia dibentangkan di Parlimen dan sekaligus dijadikan dokumen awam;
– bahawa ia suatu keputusan yang tidak munasabah kerana telah meninggalkan untuk mengambil kira perkara penting yang sepatutnya diambil kira iaitu berkenaan Perkara 107(1) Perlembagaan Persekutuan.
Berdasarkan alasan-alasan tersebut, selain menuntut Laporan Audit 1MDB itu dibebaskan daripada cengkaman OSA dan dijadikan dokumen awam yang boleh ditatap oleh semua rakyat, Zahid juga menuntut kos permohonan, kos sampingan dan lain-lain relief yang difikirkan wajar dan adil oleh mahkamah daripada responden-responden yang dinamakannya itu. (SH 05/08/2016).
Zahid bersama peguam Hanif Khatri dan Khairuddin Abu Hassan menunjukkan surat saman yang dikemukakannya itu.
Zahid diiringi oleh kira-kira 100 penyokongnya ketika ditemubual media di perkarangan Mahkamah Tinggi Kuala Lumpur, Jalan Duta.
Salinan muka depan saman yang dikemukakannya.

0

0

votes
Article Rating
Kongsikan artikel ini


MUDAH SAJA LOGIKNYA, IA MIRIP UMNO KERANA MEMANG TUJUANNYA UNTUK
MENGALAHKAN UMNO

Kenapa masih mirip UMNO? Kalau begitu, apa bezanya dengan UMNO?
Mengapa tak dibuka kepada pelbagai kaum dan semua rakyat Malaysia boleh masuk jadi ahlinya?
Ini adalah antara pertanyaan yang banyak kedengaran di sebalik sahnya hasrat Tun Mahathir Mohamad menubuhkan sebuah parti politik baru bertunjangkan Melayu dan Bumiputera yang bakal dipimpin oleh Muhyiddin Yassin.
Ramai juga yang skeptikal untuk menyertai parti tersebut apabila melihatkan konsep perjuangannya yang tidak berbeza dengan UMNO.
Jangan-jangan bila dapat kuasa nanti pun jadi sebiji macam UMNO, kata sesetengah yang lain.
Sememangnya sukar untuk mengelakkan wujudnya tanggapan-tanggapan sedemikian rupa. Lebih-lebih lagi dalam zaman keterbukaan dan era media sosial sekarang ini, sesiapa saja yang ada akaun facebook misalnya, seperti sudah ada akhbar dan televisyen sendiri di mana mereka bebas untuk menulis dan merakam suara untuk melontarkan pelbagai pandangan yang diingini.
Jika diimbas, perjuangan asal Tun Mahathir ialah untuk menyingkirkan Najib sebagai Perdana Menteri. Apabila semua ruang untuk berbuat demikian melalui UMNO sudah ditutup oleh Najib, malah beliau menyingkirkan sesiapa saja yang mengkritiknya, Tun Mahathir juga akhirnya keluar UMNO kerana parti itu dianggapnya sudah menjadi parti Najib.
Dengan kepungan yang dilakukan Najib, baik dalam UMNO mahu pun kerajaan, ruang untuk menyingkirkannya hanyalah melalui pilihanraya. Bermakna, menyingkirkan Najib hanya dengan cara menyingkirkan UMNO daripada terus berkuasa. Selagi UMNO berkuasa, selagi itulah Najib akan kekal sebagai Perdana Menteri.
Untuk mengalahkan UMNO dalam pilihanraya, melawan secara individu tidak lagi praktikal. Untuk itu, sebuah parti yang mirip UMNO mesti ditubuhkan. Parti Melayu dan Bumiputera ini mesti ditampilkan dengan ciri-ciri yang lebih dinamik supaya  mampu memikat hati orang Melayu.
Jika Tun Mahathir menubuhkan parti pelbagai kaum seperti PKR misalnya, orang Melayu yang menolak Najib tidak melihat ia sebagai alternatif kepada UMNO. Bahkan ramai yang enggan untuk menyertainya ia kerana ia berbilang kaum.
Parti baru itu adalah alternatif dan bakal pengganti UMNO. Dengan dimasukkan dalam perlembagaannya ikrar untuk melakukan reformasi dalam sistem politik dan pentadbiran negara, ketelusan, kebertanggungjawaban dan pencegahan rasuah serta menghadkan tempoh tertentu dalam pemegangan jawatan seperti yang ditulis oleh A Kadir Jasin dalam blognya, kebarangkaliannya untuk tampil lebih baik berbanding UMNO juga adalah tinggi. UMNO tiada ciri-ciri sebegitu.
Orang Melayu akan melihat parti baru ini bukan saja untuk beroleh kuasa dan menyingkirkan Najib, tetapi juga untuk membawa pemulihan serta kebaikan kepada masa depan negara.
Meskipun ia khusus untuk Melayu dan Bumiputera, tetapi oleh kerana ia akan bergabung dengan Pakatan Harapan yang didalamnya ada PKR, DAP dan Amanah yang sudah merangkumi kaum-kaum lain, gabungan tersebut secara automatik menjadi lebih lengkap.
Kehadiran parti baru itu juga tidak menyebabkan ia bertindih dengan PKR, DAP atau Amanah,  sebaliknya khusus untuk memecahkan sokongan Melayu terhadap UMNO yang sudah tergelincir jauh daripada landasannya. Ia khusus untuk menarik ahli UMNO, penyokong UMNO dan pengundi Melayu untuk beralih ke wadah baru yang lebih baik dan terjamin perjuangannya.
Jika ada kaum-kaum lain yang seiring perjuangannya dengan apa yang mahu dilakukan oleh Tun Mahathir, mereka boleh memilih untuk menyertai PKR atau DAP. Tidak semestinya hanya dengan menyertai parti baru itu saja dapat melakukan apa yang mahu dilakukan oleh Tun Mahathir. Pakatan Harapan dan Tun Mahathir kini sudah senada seirama dan selangkah sehayun dalam perjuangan.
Hanya jika penguasan UMNO terhadap Melayu berjaya dipecahkan melalui parti baru itu, terutama dengan kerja keras Tun Mahathir, barulah UMNO mampu dikurangkan pengaruhnya. Tetapi, tentu saja orang Melayu tidak perlu bimbang untuk menolak UMNO kerana penggantinya juga sebuah parti yang bertunjangkan perjuangan Melayu dan Bumiputera.
Ditambah dengan sokongan pengundi Melayu yang bersama dengan PKR dan Amanah, UMNO secara tidak langsung kian mengecil jadinya dalam kelompok Melayu sendiri.
Secara mudahnya, parti baru Tun Mahathir itu memang mirip UMNO kerana tujuannya juga tidak lain ialah untuk mengalahkan UMNO.
Dengan yang demikian, apabila UMNO dikalahkan, barulah Najib dapat disingkirkan dan masa depan negara mampu diselamatkan. (SH 05/08/2016).

0

0

votes
Article Rating
Kongsikan artikel ini


BERANIKAH NAJIB?

Semalam, dalam wawancara dengan sebuah televisyen Indonesia, Najib Razak sekali lagi mengulangi kata-kata bahawa dirinya, kerajaan dan 1MDB tidak terlibat secara langsung dalam saman sivil yang difailkan oleh Jabatan Kehakiman AS.
Isu 1MDB adalah isu perniagaan, tetapi ia telah dipolitikkan oleh musuh tertentu, kata beliau lagi.
Sesetengah orang menganggap penjelasan Najib itu tidak lebih umpama lawak antarabangsa yang mampu membuatkan hampir 300 juta rakyat Indonesia terbahak-bahak mendengarnya.
Sebelum ini, ayat-ayat klise sebegitu sudah begitu kerap menjadi halwa telinga dan membuatkan 30 juta rakyat Malaysia tersenyum-senyum simpul mendengarnya, meskipun dalam masa yang sama disedari juga bahawa 7 negara sedang menyiasat 1MDB di mana Amerika serta Singapura sudah memulakan tindakan penyiataan aset dan harta-harta berkaitannya.
Sampai bila Najib mahu terus membuai orang lain dengan ungkapan bahawa 1MDB hanya semata-mata isu perniagaan, bukannya penyamuman, kleptokrasi atau pencurian, pengkomplotan, penggubahan wang haram dan sebagainya?
Beranikah Najib menyahut cabaran berdebat dengan Khairuddin Abu Hassan, antara individu yang lantang bersuara mengenai 1MDB serta bertanggungjawab membuat laporan kepada pihak berkuasa beberapa negara luar seperti AS, Switzerland, Hong Kong dan Singapura?
Jika dengan Tun Mahathir Mohamad, ketakutan Najib untuk bersemuka dengannya dalam program NothingToHide sebelum ini mungkin boleh difahami, tetapi apakah dengan Khairuddin pun tak berani juga? (SH 06/08/2016).

0

0

votes
Article Rating
Kongsikan artikel ini


MUSIM PEMIMPIN UMNO MENGAUTAKAN ORANG MELAYU

Daripada 1 Ogos hingga 15 September depan, semua UMNO bahagian akan mengadakan mesyuarat perwakilan masing-masing. Pemimpin tertinggi UMNO, khususnya yang berjawatan menteri dan timbalan menteri akan bertebaran pada setiap hujung minggu untuk melakukan perasmian di sana sini.
UMNO bahagian yang  tertentu pula, mungkin bernasib baik dapat menjemput Perdana Menteri atau Timbalan Perdana Menteri untuk merasmikannya.
Selain kehadiran pemimpin itu bertujuan untuk melakukan perasmian, udang di sebalik batunya ialah untuk menonjolkan kepimpinan dan meraih undi bagi pemilihan UMNO yang akan datang. Ada yang ingin mengekalkan jawatan, ada juga yang mahu naik lebih tinggi daripada jawatan sekarang.
Maka, ucapan bercorak mempertahankan Melayu dan mengecam Cina adalah lumrah yang biasa kedengaran. Tun Mahathir yang akan menubuhkan parti baru serta mereka yang keluar UMNO, pasti sekali akan menjadi kecaman ramai kali ini.
Dalam masa yang sama, UMNO akan digambarkan sebagai parti yang terbuka, sedia menerima kritikan, manakala yang meninggalkan parti dilabel sebagai penderhaka kepada Melayu.
Oleh kerana tahun ini juga panas dengan isu saman Jabatan Kehakiman AS, isi-isi ucapan akan dilebarkan lagi kepada mengajak orang Melayu untuk mempertahankan negara daripada campurtangan negara asing.
Memandangkan pemimpin yang bercakap itu memakai baju Melayu, bersongkok dan lengkap bersampin, malah ada juga memakai tengkolok, maka bertepuk soraklah yang mendengarnya seolah-olah mereka itulah penyelamat Melayu.
Sedarlah wahai Melayu, sebenarnya mereka itulah pengauta Melayu.
Di sebalik bercakap berkenaan Melayu, menjaga Melayu, hak Melayu mesti dipertahankan dan sebagainya, siapakah di antara pemimpin-pemimpin Melayu tersebut yang tidak ada tauke Cina di belakang mereka?
Siapakah yang menjadikan tanah rizab Melayu semakin pupus sejak puluhan tahun lalu?
Siapakah yang menjual IPP, tanah 1MDB, memberi kontrak berpuluh ribu juta kepada negara China serta tunduk kepada kemahuan Singapura dalam beberapa perkara yang mahu dilakukan di negara sendiri?
Jika tindakan Jabatan Kehakiman AS cuba digambarkan kononnya sebagai percubaan campurtangan asing, siapakah yang menjemput APCO, meletakkan pegawai orang putih di Jabatan Perdana Menteri, menandatangani TPPA dan bangga bermain golf dengan Barack Obama?
Sementara rakyat Malaysia seharusnya berterima kasih kepada AS kerana tindakan mereka itu bertujuan mengembalikan harta curi kepada kita, pemimpin yang bersongkok dan berbaju Melayu tadi dalam masa yang sama seolah-olah mahukan kita menyokong aktiviti pencurian dan penyamunan melakukan pencucian wang dengan membeli harta-harta di luar negara.
Yang kelakar, Najib sendiri lupa apa yang telah dilakukannya. Setelah membuang, menggantung dan memecat mereka yang menegur dan mengkritiknya, di Selangor semalam, beliau berkata, perbezaan pendapat bukanlah  sebab mereka perlu menolak UMNO yang telah berjasa besar kepada negara.
Janganlah disebabkan perbezaan pendapat, kita boleh tolak parti yang begini besar jasanya. Kalau tak setuju, buatlah secara proses dalam parti, kata beliau.
Apakah Najib lupa, daripada timbalan presiden UMNO sehingga kepada ketua cawangan, habis semua digantung atau dipecat hanya kerana menegurnya secara dalaman?
Kenapa baru sekarang bercakap soal proses dalam parti?
Selain itu, dulu ramai pemimpin UMNO yang mengatakan agar menunggu pilihanraya jika ingin menyingkirkan Najib, kini setelah Tun Mahathir menubuhkan parti baru dan semakin hampir ke arah itu, mereka yang sama berlainan nada dengan menyatakan, tindakan tersebut hanya akan memecah-belahkan rakyat dan terbukti mahu menjatuhkan kerajaan.
Adakah suatu kesalahan menjatuhkan kerajaan melalui pilihanraya?
Apakah menjatuhkan Najib bermakna tumbang Melayu dan tumbang UMNO bermakna jatuh Melayu?
Inilah antara auta-auta kepada Melayu dinseluruh negara sepanjang mesyuarat perwakilan UMNO tahun ini.
Menjelang tarikh akhir mesyuarat perwakilan UMNO pada 15 September nanti, pasti macam-macam lagi pengautaan akan terus kedengaran untuk melekakan orang Melayu yang dilakukan oleh pemimpin yang berwajah seperti duit syiling, depan Melayu lain penampilannya, depan tauke Cina dan depan Obama lain pula rupa wajahnya.
Hakikatnya, pemimpin-pemimpin UMNO adalah jenis manusia yang tidak pernah melihat cermin untuk melihat perilaku mereka sendiri. (SH 07/08/2016).

0

0

votes
Article Rating
Kongsikan artikel ini


NAK NANGIS ATAU KETAWA? KENAPA TAK CADANG PUTUS HUBUNGAN DENGAN AS?

Makin parah nampaknya tahap percubaan pemimpin UMNO mahu mengautakan orang-orang Melayu sekarang ini.
Malas nak ulas panjang-panjang kenyataan Ketua Menteri Melaka, Idris Haron ini,  nak bagi peluang penjenguk blog ini mengulasnya pula.
Kadang-kadang tak tahu sama ada mahu menangis atau ketawa bila pemimpin bercakap seperti ini. Malu kat rakyat beb!!
Cuma nak bagi satu contoh, jika mahkamah negeri Melaka mengambil tindakan merampas harta pencuri yang berasal daripada Kedah atau Perak, apakah ia bermakna Melaka mahu campurtangan dan menjatuhkan kerajaan negeri tersebut?
Tetapi, jika benar Idris Haron ada fakta kukuh bahawa Amerika ada perancangan mahu menjatuhkan Najib dan membunuh orang Melayu sebagaimana yang pernah dilakukan kepada Iraq, ada baiknya beliau mencadangkan kepada kerajaan agar memutuskan hubungan diplomatik dengan kuasa besar itu.
Jangan gebang besar depan perwakilan UMNO saja? (SH 07/08/2016).

0

0

votes
Article Rating
Kongsikan artikel ini